text: 1Ni sa oti na Siga ni Vakacecegu me vaka ni sa kida mai na i matai ni siga ni macawa, sa qai lako mai ko Meri na yalewa ni Makitala kei Meri ka dua me rau raica na i bulubulu. 2E sa yaco oti e dua na uneune; ni a lako sobu mai lomalagi e dua na agilosi ni Turaga. Sa lako mai ka vaqiqica tani na vatu, ka mai toka e delana. 3E vaka na liva na i serau ni matana, ka vulavula na nona i sulu me vaka na uca vulavula. 4Era sa sautaninini na yadra e na nodra rerevaki koya, ka ra yaco me ra vakataki ira na mate. 5Sa qai vosa na agilosi ka kaya vei rau na yalewa, “Drau kakua ni rere, ni'u kila ko drau vakasaqarai Jisu tiko, ko koya e a vakoti ki na kauveilatai. 6Sa sega e ke ko koya: ni sa tu cake tale, me vaka. na nona vosa. Drau lako mai, mo drau raica na yasana ka a koto kina. 7Drau lako vakatotolo ka tukuna vei iratou na nona tisaipeli ni sa tu cake tale mai na mate ko koya, ka raica, sa liu vei kemudou ko koya ki Kalili; dou na raici koya mai kea. Drau nanuma na ka au sa tukuna vei kemudrau ” 8E rau sa biuta sara mai na i bulubulu e na rere kei na reki levu, ka cici yani me rau tukutuku vei iratou na nona tisaipeli. 9Ia, sa qai tavaki rau mai ko Jisu, ka kaya, “Drau sa bula.” E rau sa qai toro vua, ka tara na yavana, ka cuva vua. 10A qai kaya vei rau ko Jisu, “Drau kakua ni rere, drau la'ki tukuna ga vei ira na wekaqu me ra lako ki Kalili, era na raici au mai kea.” 11Ni rau sa lako yani, era sa qai lako e so vei ira na yadra ki na koro ka tukuna vei ira na bete levu na veika kece ka a yaco. 12Era sa qai soqoni vata kei ira na qase ka bosea; era sa qai solia e dua na i lavo levu vei ira na sotia, 13ka kaya, “Dou kaya vaka oqo, Era a lako mai na nona tisaipeli e na bogi ka butakoci koya ni dou moce tu. 14Ia kevaka e mani la'ki rogoca na kovana, keitou na tukuna vakavinaka vua, ka taqomaki kemudou.” 15Era sa mani taura na i lavo ka cakava me vaka era sa vakasalataki kina. Sa vakadewataki tiko ga na i tukutuku oqo vei ira na Jiu me yacova edaidai. 16E ratou sa qai lako ki Kalili na tisaipeli e lewe tinikadua, ki na ulunivanua ka a dusimaki iratou kina ko Jisu. 17Ni ratou sa raici koya e ratou a qai cuva sobu vua e na vakarokoroko; ia e so e ratou sa vakatitiqa ga. 18Sa qai toro voleka mai ko Jisu ka vosa vei iratou, ka kaya, “Sa soli mai vei au na lewa kece ga mai lomalagi kei vuravura. 19Dou lako yani ka qisi ira me ra noqu tisaipeli na lewe ni veivanua kece ga, ka papitaisotaki ira e na yaca ni Tamamudou kei na Luvena kei na Yalo Tabu; 20vakavulici ira me ra muria na veika kece ga au sa vakarota tu vei kemudou, ka mo dou kila, au sa tiko vata kei kemudou e na veisiga kece ga me yacova na i vakataotioti kei vuravura.”


c: text/html

text: 1O koya gona ni sa bula tiko vakaoqo na vosa ni yalayala ni Kalou me rawa kina ni da curu ki na nona, vakacegu, me da sa qarauna vakavinaka de lakolako era qai sega ni yaco rawa kina eso vei kemuni. 2Ni a yaco mai vei keda na i Tukutuku Vinaka me vaka ga na kena a yaco vei ira; ia na i tukutuku era a rogoca e sega ni yaga vei ira ni ra a sega ni rogoca e na vakabauta. 3Ia ko i keda eda sa vakabauta eda sa curuma na vakacegu koya me vaka ga ni a sa kaya oti tu vaka oqo na Kalou: “Me vaka au a yalataka e na noqu cudru, era na sega sara ni euru ki na noqu vakacegu.” E dina ga ni a sa oti na nona cakacaka e na gauna e a buli kina na vuravura. 4Ni a sa kaya oti tale tu ga ko koya e na dua na tikina me baleta na i kavitu ni siga, “A sa vakacegu mai na nona eakaeaka kece ga na Kalou e na i kavitu ni siga.” 5A kaya tale ga e na tikina koya ko koya: “Era na sega sara ni curu ki na noqu vakacegu.” 6Ko ira era a rogoca taumada na i Tukutuku Vinaka ka ra qai sega ni vakabauta era a sega ni curu me ra vakacegu vata kei na Kalou, ia e so e a qai soli vei ira e muri me ra curu me ra vakacegu vata kei na Kalou. 7Ia sa qai lokuca tale e dua na siga na Kalou ka vakatokai me “E daidai”, ka tukuna e na gusu i Tevita e na dua na gauna sara mai ki muri na vosa sa kainaki oti: “E daidai, kevaka ko ni sa rogoca na domona, ni kakua ni vakaukauwataka na lomamuni” 8Ia kevaka e a sa solia vei ira na tamata ko Josua na vakacegu ni Kalou ke a sega ni tukuna na Kalou e dua tale na siga e muri. 9Ia oqo e sa tiko ga na vakacegu me nodra na tamata ni Kalou me vaka na vakacegu ni Kalou e na i kavitu ni siga. 10Ka ni ko koya yadua sa curu ki na vakacegu ni Kalou sa vakacegu mai na nona cakacaka me vaka e a vakacegu mai na nona cakacaka na Kalou. 11Me da sa gumatua sara me da la'ki vakacegu vata kei na Kalou, ka me kakua ni dua e bale e na vuku ni talaidredre me vakataki ira koya. 12Ni sa bula ka kaukauwa na vosa ni Kalou, ka sa gata cake mai na i seleiwau batirua. Sa suwaka rawa na vanua e rau sota kina na lomada kei na yaloda, na i sema ni yago kei na uto ni sui, ka sa dau vakalewa rawa na nanuma kei na i naki ni lomadra na tamata. 13Sa sega ni dua na ka e vunitaki rawa vua na Kalou. Sa rairai ka luvawale na veika buli kece e na mata i koya eda na la'ki vakatusa i keda vua. 14Ia me vaka sa curu oti ki lomalagi na noda Bete Levu, ko Jisu Karisito, na Luve ni Kalou, me da sa taura dei tiko ga na noda vakabauta. 15Ni sa sega ni noda Bete Levu e dua ka sega ni lomani keda e na noda malumalumu, ia e dua ga ka a dau veretaki e na veitikina kece sara me vakataki keda, ia e a sega sara ni bau i valavala ca ko koya. 16Me da sa toro vakadoudou gona yani kina vua na Kalou ki na i tikotiko vakaturaga ni loloma, me da lomani kina ka kunea tale ga na kaukauwa vakayalo me vukei keda e na gauna e yaga kina.

robotstxt: allowed

filter: keep


text: 1Keitou a sa vakaraitaka vei kemuni na veiwekani na i tovo ni bula sa vinaka vua na Kalou; sa dina ko ni sa vakayacora tiko, ia keitou kerea ka vakamasuti kemuni mo ni vakayacora vakavinaka cake sara. 2Me vaka ni ko ni sa kila tu na veivakaro keitou a vakarota vei kemuni e na vuku ni Turaga ko Jisu, 3ka ni vinakata na Kalou mo ni savasava vakayalo; ka mo ni kakua ni dau veibutakoci. 4Na tagane yadua me kila na sala savasava ka dokai me taura kina na yalewa me watina. 5Me kakua e na garogaro ca me vakataki ira na tawa lotu, era sega ni kila na Kalou. 6E na vuku ni ka oqo me kakua ni dua na tagane me caka cala kina se via la'ki siova na ka e nona na wekana, ni sa dau veivakatotogitaki na Turaga e na veika oqo. Keitou a sa tukuna oti na ka oqo ka vakaroti kemuni kina vakabibi e liu. 7Ni sa sega ni kacivi keda na Kalou me da vakayacora na veivalavala dukadukali, ia me da yalo savasava ga. 8O koya gona, na tamata yadua e sega ni via muria na i vakavuvuli oqo e sega ni cata na tamata, ia sa cata ga na Kalou, na Kalou ka a solia vei kemuni na Yalona Tabu. 9Ia e na vuku ni veilomani vakaveitacini e sega soti ni yaga me'u volavola yani kina vei kemuni, ni a sa vakavulici kemuni oti na Kalou mo ni veilomalomani. 10Ko ni sa lomani ira sara tiko ga vaka kina na veiwekani kece mai Masitonia taucoko. Ia keitou vakamasuti kemuni na veiwekani mo ni gumatuataka cake sara. 11Me nomuni i naki dei mo ni tiko vinaka kei ira na tani, mo ni dui qarava ga na ka e nomuni yadua ka cakacaka e na ligamuni mo ni rawata kina na nomuni bula me vaka keitou a vakarota vei kemuni. 12E na sala oqo era na vakarokorokotaki kemuni kina na tawa lotu, ka ko ni na sega tale ga ni vakararavi kina vua e dua tale na tamata me baleta na veika mo ni bula kina. 13Ia keitou sega ni vinakata mo ni lecava na veiwekani na ka e baleti ira era sa mate, mo ni kua kina ni yalo bibi me vakataki ira na tani ka sega tu na nodra i nuinui. 14Ia me vaka ga eda sa vakabauta ni a mate ko Jisu ka tu cake tale mai na mate, e na vaka tale ga kina ko ira era sa mate ka ra sa vakabauti Karisito tu; e na kauti ira vata mai kei Jisu na Kalou. 15Keitou sa tukuna vei kemuni na ka oqo me vaka na vosa ni Turaga, oya ni da na sega ni liu vei ira era sa mate ko i keda eda sa bula tiko e na gauna e na lako tale mai kina na Turaga. 16E na kacivaki taumada e dua na i vakaro, ka tarava na domo ni agilosi liu, sa na qai rogo mai na davui ni Kalou, ka sa na qai lako sobu mai lomalagi na Turaga. Era na qai tu cake taumada ko ira na mate era vakabauti Karisito; 17eda na qai kau vata yani kei ira e na o, ko i keda na bula ka da sa vo tiko, me da veitavaki kei na Turaga e na maliwa lala. Eda na qai tiko vata vaka kina kei na Turaga ka sega ni mudu. 18O koya gona mo ni qai veivakacegui vaka i kemuni e na veivosa oqo.


text: 1Au vinakata mo ni kila na veiwekani, ni ra a vakarurugi kece na noda qase e na o ka ra lako kosova kece na Wasawasa Damudamu. 2Era a papitaisotaki kece vei Mosese e na o kei na wasawasa; 3era sa kania vata kece ga na kakana vakayalo, 4ka ra gunuva vata kece tale ga na wai ni gunu vakayalo; ni ra sa dau gunu mai na dua na vatu vakayalo sa muri ira tiko; sa i Karisito na vatu ko ya. 5Ia e lewe vuqa vei ira sa sega ni vinakati ira na Kalou; ka ra sa mate laivi tu yani e na vanua lala. 6Na veika oqo era sa i dusidusi vei keda, me da kakua kina ni dau garova na veika ca me vakataki ira. 7Ni kakua tale ga ni qaravi matakau me vakataki ira; ni sa volai e na i Vola Tabu, “Era sa dabe sobu na Isireli me ra kana ka gunu, ka ra qai tucake me ra meke, me ra qarava na matakau.” 8Me da kakua ni dauyalewa me vakataka e so vei ira, ka ra sa mate kina e lewe ruasagavulu katolu na udolu e na dua ga na siga. 9Me da kakua ni vakataki ira e so vei ira e na nodra vakatovolea na Turaga ka mani vakarusai ira kina na gata. 10Ni kakua tale ga ni daudidi me vakataka e so vei ira, ka mani tala mai kina na nona agilosi na Kalou me vakarusai ira. 11Era sa i dusidusi kece na veika e yacovi ira, ka ra sa volai tu me ra i vakasala vei keda e da sa bula e na gauna sa voleka mai kina na i vakataotioti. 12Sa i koya gona me qarauni koya kina ko koya sa nanuma ni sa tudei de qai bale. 13E sega ni dua na veivakatovolei ka sa yacovi kemuni me dua tani mai na kena e dau yaco ki na tamata. Sa yalo dina na Kalou, ka na sega ni laiva me sivia na nomuni kaukauwa na ka ko ni vakatovolei kina; e na solia ko koya e na gauna ni veivakatovolei na sala mo ni dro bula rawa kina kei na kaukauwa mo ni vosota kina. 14O koya oqo kemuni na wekaqu lomani, ni tarovi kemuni kina mai na qaravi matakau. 15Au vosa tiko vei kemuni me vaka au vosa vei ira na yalomatua; ka mo ni lewa vakataki kemuni na ka au kaya tiko. 16Na bilo ni vakavinavinaka e da dau vakavinavinaka kina, e sega li ni ka oqo e da veitokani vata kina e na dra i Karisito? Na madrai e da dau dovia, e sega li ni ka oqo e da veitokani vata kina e na yago i Karisito? 17Me vaka ni sa dua ga na madrai ko i keda kece dina ga e da sa lewe vuqa, e da dua ga na yago ni da sa vakaivotavota kece mai na dua ga na i buli madrai. 18Vakasamataki ira mada na mata tamata na Isireli: Ko ira era kania na ka e vakacabori me i soro era votai e na ka e vakacabori vua na Kalou e na i cabocabo ni soro. 19A cava na i balebale ni ka au kaya tiko oqo? Au sega ni kaya ni matakau e vakacabori kina na kakana era kalou dina. 20Na ka au kaya sa i koya oqo: na kakana e vakacabori ki na veimatakau e vakacabori vei ira na tevoro ka sega ni vakacabori vua na Kalou. Au sega ni vinakata mo ni qarava na tevoro. 21E sega ni rawa mo ni gunu mai na nona bilo na Turaga ka gunu tale ga e na nona bilo na tevoro; e sega ni rawa mo ni vakaivotavota mai na teveli ni Turaga kei na teveli tale ga ni tevoro. 22Se e da via vakacudruya li na Turaga? E da sa kakauwa cake li vua? 23Sa tara na ka kece ga, ia sa sega ni dau veivukei na ka kece sara. Sa tara na ka kece ga, ia sa sega ni veivakatataki cake na ka kece sara. 24Me kakua na qara na ka me baleti keda ga me da qara tale ga na ka me ra vinaka kina na tani. 25Sa tara mo ni kania na ka kece ga e volitaki e na vale ni volitaki lewe ni manumanu ka kakua tale ni via vaqaqa ena nomuni lewa e loma. 26Ni sa kaya na i Vola Tabu, “Ni sa nona na Turaga na vuravura kei na ka kece ga sa tu kina.” 27kevaka ko ni sa vakadonuya na nona sureti kemuni e dua na tamata tawa lotu, ni kania na kakana kece ga sa vakarautaka vei kemuni ka kakua tale ni via vaqaqa e na nomuni lewa e loma. 28Ia ke mani dua e kaya vei kemuni “Na kakana oqo sa vakacabori oti ki na matakau” ni kakua ni kania e na vuku i koya sa tukuna vei kemuni kei na vuku tale ga ni lewa e loma, 29e sega ni nomuni lewa e loma o koya au tukuna oqo, ia na nona lewa e loma na tamata ko ya. A cava e mai yalani kina na noqu galala, e na vuku ni nona lewa e loma e dua tani na tamata? 30Kevaka au vakavinavinaka vua na Kalou e na ka au kania, a cava me'u vosa vakacacataki kina e na vuku ni ka au vakavinavinaka tiko kina. 31O koya gona, se ko ni kana se ko ni gunu, se cava ga ko ni cakava, mo ni cakava kece sara me vakarokorokotaki kina na Kalou. 32Mo ni kakua ni vu ni veivakacalai vei ira na Jiu se vei ira na kai Kirisi, se vei ira na i soqosoqo lewe ni lotu ni Kalou, 33me vaka au sa tovolea me'u vinaka vei ira na tamata kece ga e na ka kece ga au cakava. Au sega ni qara kina na ka me yaga taudua ga vei au, ia na ka ga me yaga vei ira na lewe vuqa me ra vakabulai kina.


text:
Radio Fiji One Events
-
- Rf1 Calender 2016.
- Sa vakarau me mai cava na yabaki 2015 ka da sa nanamaki tale tu yani kina yabaki 2016.Na Radio Fiji One sa na tekivu volitaka tiko na nodratou i vola ni vula ni yabaki 2016 ena vula ko Tiseba.Ni qai namaka na kena i tukutuku matalalai ena Radio Fiji One.
-
- Rf1 Hsbc World Series.
- Eda sa vakanamata yani kina qito rakavi lewe ya vitu.Ni kakua ni leqa na lewenivanua,na Fbctv ena kauta vaka voleka yani vei kemuni na saravi ni qito qo.Na i matai ni wavoki e sa na vakayacori tiko mai Dubai ena i 4-5 ni siga ni Tiseba.Ni qai namaka.
-
- Rf1 Wawa i Katalau.
- Ni qai namaka na nodrau veiqaravi na veiwekani erau dau veikacivi Dreu, o Meliki Lagi kei Pio Ratuwaqa ena veimataka mai na Moniti kina Vakaraubuka ena 6am-9am.Nai vakasala,na veitalanoa ena veiulutaga eso kei na veisere kilai tani kina na Radio Fiji One.
-
- Rf1 Dre Ko Malolo
- Ni dau taleitaka na rogo sere kei na veinanumi?Namaki Nimi ena rogo sere ni dau laki dre sobu yani vakamalua ko Malolo ka na dau ciqomi tale tu ga na veinanumi.Ragone na nomuni gauna mai na 4 kina 4:30 ena veiyakavi.Ni qai namaka.
-
- Rf1 Ki Lomanikoro.
- Ni cava na veiqaravi e dua na siga sa dau tu vakarau o Luisa me veiqaravi ena sala ni kakaburaki na Radio Fiji One.Na veitalanoa ena Domonivanua,na rogo i talanoa ka vakauasivi na rogo sere.Namaki Luisa mai na 7 kina 12 ena veibogi.
-
- Rf1 Na Vakekeli.
- Sureti kemuni ena gauna ni Vakekeli ena Radio Fiji One mai na 2-3 na veiyakavi ni Moniti ka na dau qaravi kemuni kina o Nai Kamanalagi. Namaka na kena saravi ena FBCTV ena 10.30pm ena bogi ni Moniti kei na 11 na kaloko ena mataka ni Tusiti.
-
- Rf1 Facebook
- Ni taleitaka mada na Facebook ni RF1 me rawa kina ni o ni sarava na i taba e so ka veiwekani kei na Radio Fiji One.


text: 1Ia keitou sa kila, kevaka sa rusa na neitou vale vakavuravura, na yago i keitou sa dua na neitou vale mai vua na Kalou, na vale sa sega ni caka e na liga, sa vale sega ni rusa rawa mai lomalagi. 2Ni keitou tiko e na vale oqo keitou sa vutugu ka gadreva me keitou vakayagataka na neitou vale mai lomalagi. 3Ni keitou sa na vakaisulu kina sa na sega ni kune na neitou luvawale. 4Ni keitou tiko e na vale vakavuravura oqo, keitou sa vutugu e na kena tarabi, oqo e sega ni vu mai na neitou cata na vale yago vakavuravura, ia keitou vinakata na kena vakalomalagi; me tiloma kina na ka sa mate rawa, na bula. 5Na kalou ga sa i koya sa vakarautaki keitou ki na ka oqo ka sa solia vei keitou na Yalona me kena i vakadinadina ni veika e na solia mai e muri. 6Sa i koya oqo keitou sa yaloqaqa tiko ga kina, ni keitou kila ni gauna kece ga keitou vakaitikotiko tiko kina e na yago oqo, keitou sa yawa tiko mai na i tikotiko ni Turaga. 7Ia keitou sa bula tiko ga e na vakabauta ka sega e na vuku ni neitou sa raica sara na ka. 8Keitou sa doudou, ka vinakata eake me keitou sa tawase kei na yago oqo ka tiko vata kei na Turaga. 9Keitou tiko e ke, se keitou tiko mai kea, sa neitou i naki me keitou vinaka vua na Turaga. 10Ni da na rairai kece e na mata ni tikotiko ni veilewai i Karisito; me na dui taura na tamata yadua na kena i sau, me vaka na ka sa cakava ki na yagona, se vinaka se ca. 11Keitou sa kila tu, na cava na rerevaka na Kalou, sa i koya keitou sa vakamasuti ira kina na tamata. Ia sa kilai keitou vinaka sara tu na Kalou, ka'u nuitaka ni ko ni sa kilai keitou vinaka tale ga. 12Keitou sa sega ni tukuni keitou tale yani vei kemuni, ia keitou solia ga yani vei kemuni mo ni lewa vaka i kemuni na ka mo ni sakitaki keitou kina. Me bau so kina na ka ko ni kaya vei ira era dau sakitaka ga na i rairai ni tamata e sau ka sega na yalo e loma. 13Kevaka keitou sa lialia sa vaka kina e na vukuna ga na Kalou, ia kevaka sa sega ni lialia, sa vaka kina e na vukumuni. 14Ni sa lewai keitou na loloma i Karisito; keitou sa kila deivaki ni a sa mate oti e dua na tamata e na vuku ni tamata kece ga, sa i koya gona e da sa vakaivotavota kece kina na tamata e na nona mate. 15Sa mate ko koya e na vuku ni tamata kece, me ra kua kina ni bula e na vukudra ga ko ira era bula, ia me ra bula ga e na vuku i koya e a mate ka vakaturi cake tale e na vukudra. 16Ia me tekivu oqo ka lako yani, keitou sa na sega tale ni qai doka e dua na tamata e na vuku ni ka vakayago. E dina ga ni dua na gauna keitou dokai Karisito e na i tovo ni rai vakayago, ia oqo sa sega ni qai vaka kina. 17O koya gona, kevaka sa tu vata kei Karisito e dua na tamata, sa na yaco me buli vou ko koya; sa takali na veika makawa; ka raica sa tekivu e dua na bula vou. 18Sa ca kava na ka kece oqo na Kalou, o koya sa vukici keitou na nona meca me keitou wekana e na vuku i Karisito, ka solia vei keitou na i tavi me keitou kauti ira mai na kena vo ni tamata me ra mai wekana tale ga. 19Na lewe ni neitou i tukutuku oya ni sa qisi ira kece tiko mai na tamata na Kalou me ra mai wekana e na vuku i Karisito. Sa sega ni qai maroroya tale tu na Kalou e dua na i tukutuku ni nodra i valavala ca, ka sa solia vei keitou na cakacaka ni kena vunautaki na i tukutuku ni veivinakati. 20Ia keitou sa matataki Karisito, ka sa vakamamasu tiko na Kalou e na gusu i keitou. Keitou sa vakamasuti kemuni kina e na vuku i Karisito mo ni veivinakati kei na Kalou. 21Sa sega na i valavala ca i Karisito. Ia sa qisi koya na Kalou me votai e na noda i valavala ka me da vakaivotavota kina e na nona vinaka na Kalou.


text: 1O i kemuni na yalewa vakawati, ni vakamalumalumutaka vaka kina na yalomuni vei ira na watimuni. Kevaka e so vei ira era sega ni vakabauta na vosa ni Kalou, e na rawa ni yaco me ra vakabauta e na vuku ni nomuni i vakarau ga na watidra, ka na sega ni yaga mo ni tauca e dua na vosa 2ni ra sa na raica tiko ga na nomuni i vakarau vakarokoroko ka savasava. 3Ni kakua ni sauni kemuni vakarairai wale ga e taudaku, e na tali drau ni ulu, se na vakaiukuuku koula, se na tokari i sulu vinaka. 4Ia me sauni ga na yalo sa tabogo e na i ukuuku talei sa tawa vuca rawa, koya na yalo malumalumu kei na yalo malua, ni sa ka talei sara oqo e na mata ni Kalou. 5Ni ra a dau sauni ira vaka tale ga kina e liu na yalewa lotu dina, ko ira era a dau vakanuinui vua na Kalou, ka ra dau yalo malumalumu vei ira na watidra. 6E a vaka koya ko Sera; ni a dau talairawarawa vei Eparaama ka vakatokai koya me nona turaga. Ia oqo ko ni sa luvena, kevaka ko ni sa caka dodonu ka sega ni dua na ka mo ni rerevaka. 7E vaka tale ga kina vei kemuni na tagane, ni dau nanuma na watimuni; ni dau dokai ira na yalewa me vaka ni ra sa ka malumalumu cake vei kemuni, me vaka ko ni na taukena vata na bula soli wale me kakua kina ni dua na ka e vakalatilati ki na nomudrau masu. 8Me'u tinia, e dodonu mo ni yalovata kece, ni veinanumi, ni veilomani me vaka na veitacini, ni yalo vinaka ka yalo malua. 9Ni kakua ni sauma na ca e na ca, se sauma na veivakasewasewani e na veivakasewasewani, ia mo ni sauma ga na ka e caka vei kemuni e na vosa veivakalougatataki ni ko ni kila ni a kacivi kemuni na Kalou mo ni na vakalougatataki. 10Ni sa kaya na i Vola Tabu, “Ko koya sa via marautaka na bula ka via raica na gauna vinaka, me tarova na yamena mai na ca, kei na tebe ni gusuna mai na vosataka na ka lasu. 11Me gole tani ko koya mai na ca, ka kitaka na ka vinaka; me vakasaqara na vakacegu e na yalona taucoko. 12Ni sa wanonovi ira na yalo dodonu na mata ni Turaga; ka sa vakarorogo tu na daligana ki na nodra masu; ia na matana sa saqati ira na i valavala ca.” 13Ko cei me na vakacacani kemuni kevaka ko ni sa gumatua tiko e na caka dodonu? 14Ia kevaka mada ga ko ni mani vakararawataki e na vuku ni valavala dodonu, ko ni sa kalougata kina. Ni kakua ni rerevaki ira, ka kakua tale ga ni kidroa. 15Mo ni vakarokorokotaki Karisito ga e yalomuni me nomuni Turaga. Mo ni dau vakarau tu e na veigauna kece ga mo ni vakamacalataka vua na tamata yadua e via kila na i nuinui sa tu vei kemuni. 16Ia mo ni kitaka e na yalo malumalumu kei na vakarokoroko; ka qarauna me savasava tiko na nomuni lewa e loma, me yaco kina, ni ko ni sa vakasewasewani, me ra madua ko ira era vosa vakacacataka na nomuni i vakarau vinaka e na nomuni sa tu vata kei Karisito. 17Ka ni sa vinaka cake, mo ni vakararawataki e na vuku ni caka dodonu, kevaka sa vaka kina na loma ni Kalou, ka ca ni ko ni sa caka cala. 18Ni a sa vakararawataki oti tale ga vakadua e na vuku ni valavala ca ko Karisito, ko koya na yalo dodonu, e na vukudra na dau caka cala, me kauti keda rawa kina vua na Kalou; ni a vakamatei vakayago ia sa vakabulai vakayalo. 19E na i tuvaki ni bula koya e a lako kina ko koya ka vunau vei ira na yalo era tu e na vale ni veivesu. 20Sa i ira koya na yalodra ka ra a sega ni talairawarawa vua na Kalou, e na nona a vosoti ira tu vakadede e na gauna e a taya tiko kina na waqa ko Noa. Era a mani lewe vica ga, koya era lewe walu wale ga, era a vakabulai mai na wai. 21Na wai koya, na i vakatakarakara ni papitaiso, na ka sa vakabulai kemuni edaidai, e sega ni savai laivi kina na duka mai na yago, ia e ka ga ni yalayala vua na Kalou mai na lewa e loma savasava. Sa vakabulai kemuni na papitaiso e na vuku ni tu cake tale mai na mate i Jisu Karisito, 22o koya ka sa lako cake ki lomalagi ka sa tiko e na liga i matau ni Kalou, o koya ka sa lewai ira kece ga na agilosi, kei ira sa kaukauwa vata kei ira sa dau lewa mai lomalagi.


text: 1E na i vakatekivu e a sa bula tu kina na Vosa, ka rau a tiko vata kei na Kalou na Vosa, ka sa Kalou na Vosa. 2E rau a tiko vata sara ga na Vosa kei na Kalou mai na i vakatekivu. 3Sa bulia ka vakatubura na ka kece ga ko koya; ka sega ni dua na ka e caka me a sega ni cakava ko koya. 4Sa tu vua na bula; ia na bula na rarama ni tamata. 5Sa cilava na butobuto na rarama, ia e a sega ni bokoca rawa na rarama koya na butobuto. 6E a talai mai vua na Kalou e dua na tamata; a yacana ko Joni. 7A lako mai ko koya me mai tukuna na rarama, me rawa ni ra vakabauta na tamata kece ga e na vukuna. 8E sega ni rarama koya ko koya, ia e a mai tukuna ga na rarama. 9Sa i koya sara ga koya na rarama dina ka a lako mai ki vuravura ka mai vakararamataka na tamata kece ga. 10A sa tiko e vuravura ko koya, ka sa i koya ka a caka kina ko vuravura, ia e a sega ni kilai koya ko vuravura. 11E a lako ko koya ki vei ira na kai nona ia era a sega ni vakabauti koya ko ira na kai nona. 12Ia vei ira kece ga era sa ciqomi koya sa solia vei ira na dodonu ko koya me ra yaco me ra luve ni Kalou. 13Era sa sega ni yaco me ra luve ni Kalou e na vukudra na nodra qase, se e na vuku ni gagadre vakayago se e na veitalia ni tamata, ia sa vakasucumi ira ga na Kalou. 14A sa yaco me tamata na Vosa, ka mai tiko sara e na keda maliwa; sa sinai e na loloma kei na dina. Ia keitou a raica na nona i serau, ni sa vaka na i serau ni Le duabau ga nei Tamana. 15Sa qai tukuni koya ko Joni, ka kaya, “Sa i koya oqo au a kaya voli kina, 'Ko koya e muri au mai e levu cake vei keirau, me vaka ni a sa bula tu ko koya ni'u se bera ni sucu.’ “ 16Eda sa dau rawa ka kece ga mai na veika sa sinai tu vua, koya mai na loloma sa vakaikuritaki tiko ga. 17Ni sa i Mosese ka a solia mai kina na Lawa na Kalou; ia sa i Jisu Karisito ga sa yaco mai kina na loloma kei na dina. 18E sega ni dua na tamata e sa bau raica na Kalou; na Luvena ga, ko koya ka a tubu mai vua, ka sa tiko sara e na lomasere i Tamana, sa mai tukuni koya oti. 19Sa i koya oqo na ka e tukuna ko Joni e na gauna era a talai yani kina vua ko ira na bete kei ira na kawa i Livai. Era a talai ira ko ira na Jiu mai Jerusalemi, me ra la'ki kaya vua, “Ko cei beka ko iko?” 20A qai tukuna ko koya ka sega ni cakitaka, ka tusanaka ga vakadodonu, “O i au, au sega ni Karisito” 21Era sa qai taroga tale, “Ko cei beka ga? Ko iko ko Ilaija?” Sa qai kaya tale ko koya, “E sega.” “Ko iko na Parofita koya?” Sa qai sauma ko koya, “E sega .” 22Era sa qai kaya tale vua, “Ia ko cei ga ko iko? Me bau dua na ka me keimami la'ki tukuna vei ira ka talai keimami mai. A cava ko kaya me baleti iko?” 23Sa qai kaya ko Joni, “Ko i au na domona e dua sa kacikaci voli e na vanua lala, ʻCakava me dodonu na sala ni Turaga,' me vaka e a kaya ko Aisea na parofita ” 24Ia ko ira era a talai ira mai koya, era Farisi. 25Era sa qai tarogi koya, ka kaya vua, “A cava ga ko veipapitaisotaki kina ni ko sega ni Karisito, se Ilaija, se na Parofita?” 26A qai vosa vei ira ko Joni, ka kaya, “Au veipapitaisotaki e na wai; ia sa tiko e na kemuni maliwa e dua ko ni sega tiko ni kila, 27ko koya sa muri au tiko mai, ia e sega ni ganiti au mada ga me'u sereka na wa ni nona i vava .” 28A yaco tiko na veika oqo mai Pecani e na tai kadua ni Joritani, na vanua e veipapitaisotaki tiko kina ko Joni 29E na siga ka tarava, sa raici Jisu sara ko Joni ni lako tiko yani vua, ka a kaya sara, “Raica na Lami ni Kalou, o koya sa kauta tani na nodra i valavala ca na kai vuravura! 30Sa i koya ga oqo au a tukuna tiko kina, ʻSa muri au tiko mai e dua na tamata, ka sa levu cake vei keirau ko koya, ni a sa tiko e liu ko koya ni'u se bera ni sucu.' 31Au sega mada ni kila se ko cei ko koya; ia na vu ni noqu lako mai ka veipapitaisotaki e na wai koya me rawa ni ra kilai koya kina ko ira na Isireli ” 32Sa qai tukutuku tale ko Joni, ka kaya, “Au a raica na Yalo Tabu ni lako sobu mai me vaka na ruve mai lomalagi, ka mai ro toka vua. 33Au a sega tiko ga ni sa kilai koya; ia e a qai kaya vei au na Kalou, ko koya ka a talai au mai me'u veipapitaisotaki e na wai, ʻKo koya ko na raica ni lako sobu vua na Yalo Tabu ka la'ki ro toka vua, sa i koya oqori e na veipapitaisotaki e na Yalo Tabu.' 34Ia au a mani raica vaka kina ka'u sa tukuna oqo ni sa i koya ga na Luve ni Kalou.” 35E na siga ka tarava, e a tu tale e kea ko Joni kei na rua na nona tisaipeli; 36ia ni sa raici Jisu ni lako tiko yani sa kaya sara, “Raica, na Lami ni Kalou!” 37E rau a rogoca na nona vosa ko i rau na tisaipeli ka rau muri Jisu sara. 38A qai vuki ko Jisu ka raici rau ni rau sa muri tiko yani, ka mani kaya vei rau, “A cava ko drau vakasaqara?” E rau a qai kaya vua, “Rapai ” (ka kena i balebale, Vakavuvuli,) “e vei na vanua ko ni vakaitikotiko kina?” 39Sa qai kaya vei rau ko koya, “Drau lako mai mo drau mai raica.” Sa via rauta toka na va e na yakavi na gauna koya. E rau sa lako ka raica na vanua a vakaitikotiko kina, ka rau mani tiko kaya voli e na vo ni siga koya. 40E dua vei rau koya ko Adriu, na taci Saimoni Pita. 41E a kunei Saimoni taumada, na tuakana, ka kaya vua, “Keitou sa kunea na Mesaia.” (Na vosa oqo e kena i balebale na Karisito.) 42Sa qai kauti koya sara vei Jisu. E a vakaraici koya ko Jisu, ka kaya vua, “Ko iko ko Saimoni na luve i Joni; ko na vakatokai ko Kifa.” (A kena i balebale ko Pita, se vatu.) 43E na siga ka tarava, sa vinakata ko Jisu me lako ki Kalili. E a mani kunei Filipi ko koya, ka kaya vua, “Muri au mai!” 44(Ko Filipi oqo e kai Peciseita, na koro nei Adriu kei Pita.) 45A qai kunei Nacanieli ko Filipi, ka kaya vua, “Keitou sa kunei koya ka a vola ko Mosese e na i vola ni Lawa ka ra tukuna tale ga na parofita e na nodra i vola, koya ko Jisu na kai Nasareci, na luve i Josefa.” 46Sa qai kaya vua ko Nacanieli, “E rawa li ni tubu mai Nasareci e dua na ka vinaka?” A qai kaya vua ko Filipi, “Lako mai mo raica .” 47Ia ni sa raici Nacanieli ko Jisu ni sa lako tiko yani vua, sa qai kaya, “Raica, e dua na Isireli botoboto, ka sa sega vua na veivakaisini!” 48Sa qai kaya vua ko Nacanieli, “Ko ni kilai au beka vaka cava?” A sauma ko Jisu, ka kaya vua, "Au a raici iko e na gauna ko a tiko kina e na ruku ni lolo, ni sa bera ni kacivi iko ko Filipi.” 49Sa qai kaya vua ko Nacanieli, “Vakavuvuli, sa i kemuni na Luve ni Kalou, sa i kemuni na nodra Tui na Isireli!” 50A sauma ko Jisu, ka kaya vua, “E baleta li ni'u a kaya vei iko, ʻAu a raici iko e na ruku ni lolo,' ko sa vakabauta kina? Ko na raica na veika lelevu cake mai na kena oqo.” 51Sa qai kaya tale vua ko Jisu, “Au tukuna vakadodonu sara vei kemuni, ni ko ni na raica ni tadola na lomalagi ka raici ira tale ga na agilosi ni Kalou ni ra kaba cake tiko ka siro sobu vua na Luve ni Tamata”


text: 1Ia ni sa kida na mataka era sa qai bose vata sara ko ira na matabete e cake, kei ira na qase kei ira na daunilawa kei ira kece na lewe ni Bose. Era sa qai vesuki Jisu e na sinucodo ka kauti koya tani mai kea ka soli koya vei Pailato. 2Sa qai tarogi koya ko Pailato, ka kaya, “O iko li na nodra tui na Jiu?” E a sauma vua ko koya, ka kaya, “Ko sa kaya vaka kina.” 3Era sa qai beitaki koya ko ira na matabete e cake e na vuqa sara na ka. 4Sa qai tarogi koya tale ko Pailato, ka kaya, “E sega beka na ka ko kaya rawa e na levu ni ka era sa beitaki iko tiko kina ko ira oqo?” 5Ia e a sega ga ni bau sauma ko Jisu; ka sa kurabui kina ko Pailato. 6Sa dau i vakarau ni Kovana me sereka e dua na kaivesu, na kena era kerea na lewe ui vanua, e na gauna ni soqo ni Vakananumi ni Lakosivia. 7E a tiko e na valeniveivesu e na gauna koya e dua na tamata ka yacana ko Parapa, kei ira tale ga e so na tamata i valavala kaukauwa era a laba vata kaya e na gauna ni vakacaca. 8Era sa qai lako cake na lewe vuqa ka vakatekivu cikevi Pailato me sereka vei ira e dua na kai vesu me vaka na kena i vakarau. 9A qai sauma vei ira ko koya, ka kaya, “Ko ni vinakata me'u sereka vei kemuni na nodra Tui na Jiu?” 10Sa kila vinaka sara tu ko Pailato ni ra a soli Jisu yani vua ko ira na matabete e cake e na nodra vuvutaki koya. 11Ia era a qai vakauqeti ira ga na lewe vuqa ko ira na matabete e cake me sereki Parapa ga vei ira ko koya ka kakua ko Jisu. 12Sa qai kaya tale ko Pailato vei ira, “Ia na cava ga me'u qai cakava vei koya ko ni sa vakatoka me nodra Tui na Jiu?” 13Era sa qai sauma e na qoqolou, ka kaya, “Vakota ki na kauveilatai!” 14Sa qai kaya tale ko Pailato vei ira, “E na vuku ni cava? Na ca cava e a cakava?” Era sa qai qoqolou vakalevu cake ga kina, ka kaya, “Vakota ki na kauveilatai!” 15Ia ni sa vinakata ga ko Pailato me vakayalovinakataki ira na lewe vuqa, sa mani sereki Parapa krna vei ira. Sa qai vakanakuitataki Jisu ka soli koya yani me vakoti ki na kauveilatai. 16Era sa qai kauti Jisu na sotia ki na loma ni bai ni kovana, ka ra sa soqoni vata kina na vo ni lewe ni mataivalu koya. 17Era sa qai vakasulumi koya e na i sulu roka lokaloka, na roka ni sulu vakatui, ka ra talia e dua na i sala wavakavotona ka ra vakatokara vua. 18E ra sa qai vakatekivu me ra kidavaki koya, ka kaya, “Me bula balavu na nodra Tui na Jiu!” 19Era sa qai warolaka na uluna e na dua na i kuita, ka ra vakasiviti koya, ka ra tekiduru ka cuva vua. 20Ni sa oti na nodra vakalialiai koya, era sa qai luvata laivi mai vua na i sulu lokaloka, ka vakadarama vua na nona i sulu dina. Era sa qai kauti koya me vakoti ki na kauveilatai. 21Ia ni ra sa lako tiko era sa sota sara kei na dua na tamata, a yacana ko Saimoni. E lako tiko mai loma ni vanua ko koya. E kai Kirini, ka tamadrau ko Alekisada kei Rufo. Era sa qai vakasaurarataki koya me colata na kauveilatai i Jisu. 22Era sa qai kauti Jisu sara ki na vanua e vakatokai ko Kolikoca (a kena i balebale na vanua ni qavokavoka). 23Era sa qai solia vua na waini ka veiwaki tu kei na mura, koya na drega ni kau ka dau vakamalumalumutaka na vutu ni yago, ia sa bese ni gunuva ko koya. 24Era sa qai vakoti koya na sotia ki na kauveilatai, ka ra vota na nona i sulu e na vakawirimadigi, me vakatau kina na tiki ni sulu e na dui nodra. 25Sa ciwa na kaloko e na mataka e na gauna era vakoti koya kina e na kauveilatai. 26A sa volai toka e cake na ka e beitaki kina, “Na Nodra Tui Na Jiu” . 27Era sa vakota vata kaya e rua na daubutako, e dua e na yasana i matau, ka dua e na i mawi; [ 28ka sa vakayacori kina na i Vola Tabu, ni sa kaya, “Sa okati vata ko koya kei ira na tamata cala.]” 29Era sa kuretaka na uludra e na nodra vakalialiai koya ko ira era veilakoyaki tiko e kea, ka kaya, “O iko! O iko ko a via vakarusa na Valenisoro ka tara tale e na tolu na siga, 30vakabulai iko mada, ka kevu sobu mai na kauveilatai!” 31Era vakalialiai koya vaka kina ko ira na matabete e cake kei ira na daunilawa, ka ra veikayaka vakai ira, “O koya e a dau vakabulai ira na tani, e sega mada ga ni vakabulai koya rawa! 32Me kevu sobu mada mai na kauveilatai na Karisito, na nodra Tui na Isireli, me keimami raica ka vakabauta rawa.” E rau a bau vosa vakacacataki koya tale ga ko i rau na rua e ratou lauvako vata e na kauveilatai. 33Ni sa sigalevu tutu sa qai butobuto na vanua taucoko me yacova na tolu na kaloko e na yakavi. 34E na tolu na kaloko e na yakavi, sa qai kaci ko Jisu e na domo levu, ka kaya, “Ilai, Ilai, lama sapakacani?” E kena i balebale, “Noqu Kalou, noqu Kalou, ko ni sa biuti au e na vuku ni cava?” 35Era a rogoca e so vei ira ka tu cake tu e kea, ka ra kaya kina, “Raica, sa kacivi Ilaija tiko ko koya.” 36Sa qai cici e dua ka tonisua e dua na vutovuto e na wai wiwi, ka vakacobara kina e dua na gasau, ka dulaka vua me gunuva, ka kaya, “Laiva mada me da raica se na sobu mai ko Ilaija me kauti koya mai ki ra se sega.” 37Sa qai kaci e na domo levu ko Jisu, mai cavuka sara yani na nona i cegu. 38A sa kasei rua na i lati ni Valenisoro, mai cake ka kauta ki ra. 39Ni sa raica na turaganivalu ka tu donui koya na i vakarau ni nona mate, sa kaya, “Sa Luve ni Kalou dina ga na tamata oqo!” 40Era a rai tale tu ga mai vakayawa e so na yalewa ka ratou tiko e na kedra maliwa ko Salome kei Meri na yalewa ni Makitala, kei Meri na tinadrau ko Jemesa lailai kei Josese. 41Ko iratou koya, e ratou e dau muri Jisu ka qaravi koya e na gauna e a sa tiko voli kina mai Kalili. Era a tiko tale ga e kea e lewe vuqa na yalewa era a lako vata mai kei Jisu ki Jerusalemi. 42A sa yakavi mai na vanua. Ia me vaka ni siga tiko ni vakavakarau na siga koya, oya na siga ni sa bera na Siga ni Vakacecegu; 43sa mani lako kina vakadoudou vei Pailato ko Josefa, na kai Arimacea, ka la'ki kerea na yago i Jisu. Ko Josefa oqo e lewe ni Bose Lawa, ka tamata dokai, ka dau namaka tale tiko ga na yaco mai ni matanitu ni Kalou. 44E a kidacala ko Pailato e na totolo ni mate i Jisu. Sa qai kaciva na turaganivalu ko koya, ka taroga vua se sa dede na nona mate se sega. 45Ia ni sa qai kila mai vua na turaganivalu ni sa mate dina sara ko Jisu, sa qai vakadonuya vei Josefa me kauta na yagona. 46E a sa volia oti tu ko Josefa e dua na i sole lineni. Sa qai la'ki kauta ki ra na yago i Jisu, ka solega e na i sulu lineni, ka la'ki vakotora e na dua na i bulubulu ka ta e na vatu. Sa qai vaqiqica kina e dua na vatu levu me sogota na gusu ni bulubulu. 47E rau a raica tu ko Meri na yalewa ni Makitala, kei Meri na tina i Josese, na vanua e vakatori kina na yago i Jisu.


text: 1E na dua na gauna vakalailai ki muri era a soqoni vata tale e lewe vuqa na tamata, ia e a sega na ka me ra kania. Sa qai kacivi iratou na nona tisaipeli ko Jisu, ka kaya vei iratou, 2“Au sa lomani ira dina na tamata oqo, ni sa siga tolu mai oqo na neimami tiko vata, ka sa sega na ka me ra kania. 3Ia kevaka au vakasukai ira ki na nodra veivale ni ra viakana tu, era na la'ki rebo e gaunisala, ka ni so vei ira era lako sara mai vakayawa” 4Ia e ratou sa qai kaya vua na nona tisaipeli, “E na rawa li mai vei na kakana e na vanua lala oqo me rauti ira na tamata oqo?” 5Sa qai tarogi iratou ko koya, ka kaya, “E vica na i buli madrai e tiko vei kemudou?” E ratou qai kaya, “E vitu.” 6Sa qai vakaroti ira na lewe vuqa ko koya me ra dabe. Sa qai taura ko koya na i buli madrai e vitu, ka vakavinavinakataka vua na Kalou. Sa qai dovidovia ka solia vei iratou na nona tisaipeli me ratou veivotayaka vei ira na tamata; e ratou sa qai kitaka vakakina. 7E a tiko tale ga vei iratou e vica na ika lalai. Sa qai vakavinavinakataka ko Jisu ka tukuna vei iratou me ratou veivotayaka tale ga. 8Era sa kana, ka mamau; ka ra tomika na i vovo ni ka sa dovi, ka sa sinai kina e vitu na sova. 9E rauta ni va na udolu na kedra lelevu taucoko. 10Sa qai vakasukai ira ko Jisu; ka vodo sara ki waqa kei iratou na nona tisaipeli, ka lako ki na yasayasa vaka-Talimanuca. 11Era a lako mai e so na Farisi ka vakatekivu me veileti kaya, ka vinakata me cakava ko koya e dua na i vakatakilakila mai lomalagi, me ra vakatovolei koya kina. 12E a vutugu vakalevu ko koya e na vu ni yalona, ka kaya, “Na cava e vakasaqara kina na i tabatamata oqo e dua ua i vakatakilakila? Au sa kaya vakaidina vei kemudou, e na sega ni soli e dua na i vakatakilakila ki na i tabatamata oqo.” 13Sa qai biuti ira, ka vodo ki waqa, ka lako yani ki tai kadua. 14Ia e ratou a guilecava na tisaipeli me ratou kauta tiko e so tale na madrai; e dua wale ga na i buli e tiko vei iratou e waqa. 15Sa qai vakadreti iratou ko Jisu, ka kaya, “Raica, dou qarauni kemudou mai na nodrai vakatubu na Farisi, kei na i vakatubu i Eroti.” 16E ratou sa qai veivosakitaka vakai iratou, ka kaya, “Oqo e baleta ni sega vei kedatou na madrai” 17Ni sa kila ko Jisu na ka e ratou veivosakitaka tiko sa qai kaya vei iratou, “A cava dou veivosakitaka tiko kina ni sega vei kemudou na madrai? Dou sa sega tiko ga oqo ni raica rawa se kila? E se tasogo ga na lomamudou? 18Sa tu na matamudou, dou sega tiko ga ni raica? Sa tu na daligamudou, dou sega tiko ga ni rogoca? Dou sa sega tale ni nanuma rawa, 19ni'u a dovidovia na i buli madrai e lima vei ira na lewe lima na udolu? E vica na sova dou a vakasinaita e na i dovidovi ni madrai?” E ratou sa qai kaya vua, “E tinikarua .” 20“Ni a vitu na i buli vei ira na le va na udolu, e a vica na sova dou a vakasinaita e na i dovidovi ni madrai?” E ratou sa qai kaya vua, “E vitu.” 21Sa qai kaya vei iratou ko koya, “Dou sa sega tiko ga ni kila rawa?” 22E ratou sa qai yaco ki Peciseita; ka ra sa kauta vei Jisu e so na tamata e dua na tamata mataboko, ka ra kerei koya me tara. 23A sa taura na liga ni tamata mataboko ko Jisu, ka tuberi koya tani ki na i bili ni koro, ka kasivita na matana ruarua ka tabaka e na ligana. Sa qai tarogi koya, ka kaya, “O sa bau raica e dua na ka, se sega?” 24Sa qai tacake ka kaya, “Au sa raici ira na tamata, ia era vaka na veivunikau era sa lako voli.” 25Sa qai tara tale na matana ko Jisu. A sa rai matua ko koya, ka sa vinaka sara mai na matana, ka sa raica vakavinaka na ka kece ga. 26Sa qai vakatalai koya ko Jisu ki na nona vale ka kaya, “Kakua ni lako tale ki na koro .” 27E ratou sa qai cavutu ko Jisu kei iratou na nona tisaipeli ka lako ki na veikoro mai Sisaria-Filipai. Ia ni ratou sa lako tiko e gaunisala sa qai tarogi iratou na nona tisaipeli, ka kaya, “A cava era kaya na tamata se ko cei ko i au?” 28E ratou sa qai kaya vua, “E so era kaya ni ko Joni na Dauveipapitaisotaki; ka so tale era kaya, ko Ilaija; ka so tale, e dua vei ira na parofita” 29Sa qai tarogi iratou, ka kaya, “Ia ko cei ga dou kaya ko i kemudou ni ko i au?” Sa qai sauma vua ko Pita, “Ko i kemuni na Karisito.” 30Sa qai vakaroti iratou matua me ratou kakua ni tukuni koya vua e dua. 31Sa qai vakatekivu me vakatavulici iratou na nona tisaipeli ko Jisu, ni sa kena dodonu ga me sota kaya na Luve ni Tamata na ka rarawa e vuqa, ka me ra cati koya na qase kei ira na bete levu kei ira na daunilawa, ka na vakamatei, ka na qai tu cake tale ni sa oti e tolu na siga. 32E a tukuna vakamatata sara na ka oqo ko koya, ia e a qai kauti koya vakatikitiki ko Pita, ka tekivu me vunauca. 33Ia e a qai vuki ko Jisu ka vakaraici iratou na nona tisaipeli ka vunauci Pita, ka kaya, “Lako tani ki dakuqu, Setani! Ni sa vakatamata ga na nomu vakasama, ka sega ni vakalou.” 34Sa qai kacivi ira vata na lewe vuqa kei iratou na nona tisaipeli ko Jisu, ka kaya vei ira, “Kevaka e dua sa via muri au, me kakua ni muria na lomana, ia me colata ga na nona kauveilatai ka muri au. 35Ni ko koya yadua e via maroroya na nona bula e na vakayalia, ia ko koya yadua e vakayalia na nona bula e vukuqu kei na vuku ni tukutuku vinaka e na maroroya. 36A cava na kena yaga vua na tamata, me rawati vuravura taucoko, ka vakayalia wale kina na yalona? 37Se cava li e na solia na tamata me i sau ni yalona? 38Ni ko koya yadua e na madualaki au kei na noqu vosa e na i tabatamata dauveibutakoci ka i valavala ca oqo, e na madualaki koya tale ga na Luve ni Tamata ni sa lako mai e na i serau nei Tamana kei ira na agilosi yalosavasava.”


text: 1Au sa qai raica e na liga i matau i koya sa tiko e na i dabedabe vakatui e dua na i vola vivigi sa volai tu e loma, e dakuna tale ga ka sa dregati e na vitu na drega kama. 2Au qai raica tale ga e dua na agilosi kaukauwa sa kaci tiko e na domo levu, ka kaya: “O cei sa ganiti koya me cecega na drega ka tevuka na i vola vivigi?” 3Ia e a sega ni kune e dua mai lomalagi se e vuravura se e ruku i vuravura me tevuka rawa na i vola vivigi se raica na lomana. 4Ka'u sa tagi vakalevu ni sa sega ni kune e dua e ganita me tevuka na i vola vivigi se me raica na lomana. 5Sa qai kaya vei au e dua vei ira na qase, “Kakua ni tagi; raica, sa qaqa na Laione ni yavusa i Juta, na weka i Tevita, ka sa rawa kina ni cecega na drega e vitu ka tevuka na i vola vivigi .” 6Ia e na maliwa ni dabedabe vakatui kei iratou na ka bula e va kei ira na qase, au raica ni duri tu kina e dua na Lami me vaka e a sa vakamatei oti. E vitu na kena i leu ka vitu na matana; koya ko ira na yalo ni Kalou e vitu era sa talai ki vuravura taucoko. 7Sa qai lako na Lami ka la'ki taura na i vola vivigi mai na liga i matau i koya ka dabe tiko e na i dabedabe vakatui. 8Ia ni sa kauta na i voIa vivigi e ratou sa qai cuva sobu e na mata ni Lami ko iratou na ka bula e va kei ira na qase e ruasagavulukava ka ra sa taura tiko e yadua na api ka so na sedre koula sa sinai e na ka boi vinaka, koya na nodra masu na tamata yalosavasava. 9Era sa lagata e dua na sere vou, ka kaya: “Sa ganiti kemuni mo ni taura na i vola vivigi ka cecega na kena drega. Ni ko ni a sa vakamatei, ka ni ko ni sa volia na tamata e na nomuni dra me ra nona na Kalou; mai vei ira kece ga na veiyavusa, na duivosavosa, na veimataqali tamata kei na veimatanitu. 10Ko ni sa qisi ira me ra lewe ni dua na matanitu vakabete me ra qarava na nodra Kalou, ka ra na veiliutaki e vuravura” 11Au sa qai rai tale, ka rogoca na domodra e milioni vaka milioni ka udolu vakaudolu na agilosi era vakavolivolita na i dabedabe vakatui kei iratou na ka bula kei ira na qase, 12ka ra kaya tiko e na domo levu, “Sa ganiti koya na Lami ka a vakamatei me soli vua na kaukauwa, na i yau, na vuku, na qaqa, na veidokadokai, na lagilagi kei na vakavinavinaka!” 13Au sa qai rogoci ira na ka bula kece mai lomalagi e vuravura, e na ruku i vuravura kei na wasawasa kei ira kece ga era sa tiko kina ni ra kaya tiko, “Me ia vei koya sa tiko e na i tikotiko vakaturaga kei na Lami na vakavinavinaka, na veidokai, na veika lagilagi kei na qaqa, ka sega ni mudu!” 14E ratou sa qai kaya na ka bula e va, “Emeni!” ka ra sa qai tekiduru na qase ka vakarokoroko.


text: 1Na i vakatekivu ni Tukutuku Vinaka kei Jisu Karisito, na Luve ni Kalou 2me vaka sa volai tu e na i vola i Aisea na parofita, “Raica, au sa tala na noqu i talai me liu e matamu, e na caramaka ko koya na nomu sala. 3Sa kacikaci voli e loma ni vanua lala e dua na domo, ka kaya: ʻNi caramaka na sala ni Turaga, cakava me dodonu na nona gaunisala!ʼ” 4O koya gona koya e a basika mai kina ko Joni na dauveipapitaisotaki e na vanua lala, ka vunautaka voli me ra papitaiso ko ira sa veivutuni me bokoci kina na i valavala ca. 5Era sa qai lako kece vua na vanua ko Jutia kei ira mai Jerusalemi; ia ni ra sa vakatusa na nodra i valavala ca sa papitaisotaki ira ko koya e na uciwai na Joritani. 6A vakaisulu tu ko Joni e na i sulu vuti ni kameli, ka vau na tolona e na i vau kuli ni manumanu; a kena kakana na vodre kei na oni ni veikau. 7A vunau voli ko koya, ka kaya, “E muri au tiko mai e dua e cecere cake vei keirau, ka sega mada ga ni rauti au me'u sereka na wa ni nona i vava. 8Au sa papitaisotaki kemuni e na wai, ia e na papitaisotaki kemuni ko koya e na Yalo Tabu .” 9A mani yaco e na gauna koya ni sa lako mai kina ko Jisu mai Nasareci mai Kalili, sa papitaisotaki koya ko Joni e na uciwai na Joritani. 10Ia ni sa cabe mai wai, sa raica sara ko koya na lomalagi ni sa wase rua, ka raica tale ga na Yalo Tabu ni sa lako sobu vua me vaka na ruve. 11A sa rogo mai lomalagi e dua na domo, ka vaka, “O iko na noqu Gone ni Toko; au sa dau vinakati iko vakalevu.” 12Sa qai kauti koya sara na Yalo Tabu ki na vanua lala. 13A sa tiko ko koya e na vanua lala ka siga vasagavulu ka sa veretaki koya ko Setani. Era a tiko vata kei koya na manumanu kila ka ra a qaravi koya na agilosi. 14Ia ni sa biu oti ki vale ni veivesu ko Joni, sa qai lako ko Jisu ki Kalili, ka vunautaka na i Tukutuku Vinaka mai vua na Kalou, 15ka kaya, “Sa qai yaco mai na kena gauna, ka sa voleka na matanitu ni Kalou. Ni veivutuni ka vakabauta na i Tukutuku Vinaka!” 16Ia ni sa lako tiko e na baravi mai Kalili ko Jisu sa raici Saimoni sara kei Adriu na tacina ni rau viritaka tiko na lawa ki wai, ka ni rau sa gonedau. 17Sa qai kaya vei rau ko Jisu, “Drau muri au mai ka'u na qisi kemudrau mo drau yaco mo drau gonedau ni tamata” 18E rau sa mani biuta sara na nodrau lawa ka muri koya. 19Ia ni sa lako vakalailai ki liu ko koya, sa raici Jemesa sara na luve i Sepeti, kei Joni na tacina, ni rau oneva tiko na lawa e na nodratou waqa. 20Sa kacivi rau ko koya, ka rau sa biuti Sepeti sara na tamadrau kei iratou na tamata cakacaka ka muri koya. 21E ratou sa qai lako ki Kapenaumi; ia e na Siga ni Vakacecegu sa curu ko koya ki na valenilotu ka veivakatavulici kina. 22Era a kurabuitaka na nona i vakavuvuli ko ira na vakarorogo, ni sa vakatavulici ira me vaka e dua ka tu vua na lewa, ka sega ni vakataki ira na daunilawa. 23Sa qai curu yani kina vakasauri e dua na tamata ka curumi koya tiko e dua na yalo velavala; 24ka kaya vua, “I Jisu na kai Nasareci, a cava ko ni via cakava vei keimami? Ko ni sa mai vakawabokotaki keimami li? Au sa kilai kemuni. Sa i kemuni na Le Dua Yalosavasava ni Kalou!” 25Sa qai karaci koya ko Jisu ka kaya, “Galu sara, ka biuti koya!” 26Ia ni sa bitalaki koya na yalo velavela, ka qoqolou e na domo levu, sa qai biuti koya. 27Era sa kurabui kece ga, ka veitarotarogi vaka i ira, ka kaya, “Na cava beka oqo? A i vakavuvuli vou cava beka oqo? Ni o ira sara mada ga na yalo velavela era talairawarawa ki na nona i vakaro!” 28A sa tete sara vakatotolo na i rogorogo kei Jisu ki na veiyasana kece ga ka vakavolivoliti Kalili. 29E ratou sa qai biuta sara na valenilotu ka la'ki curu ki na nodratou vale ko Saimoni kei Adriu, ka rau a sala vata kei iratou ko Jemesa kei Joni. 30E a davo tiko na tina i wati Saimoni ni tauvi katakata. E ratou sa mani tukuni koya sara vua. 31Sa qai lako sara ko Jisu ka taura na ligana, ka vakaduria cake. A takali vakasauri na katakata; ka sa mai qaravi iratou sara yani ko koya. 32E na yakavi koya, ni sa la'ki dromu na siga, era sa qai lako vua ko ira kece na tauvimate kei ira na curumi tevoro. 33Era a soqo vata yani na lewe ni koro taucoko e na mata ni katuba. 34A sa vakabulai ira e lewe vuqa ka tauvi ira tu e levu na veimataqali mate, ka vakasavi ira tani e vuqa na tevoro ka sega ni via laivi ira na tevoro me ra vosa, ni ra sa kila se ko cei ko koya. 35Ia e na mataka caca ni siga ka tarava a cavutu ko Jisu ka lako ki na dua na vanua lala, ka la'ki masu kina. 36E ratou a qai muri koya ko Saimoni kei iratou ka tiko vata kaya. 37Ia ni ratou sa kunei koya e ratou sa kaya vua, “Era sa vakasaqarai kemuni tiko na tamata kece ga.” 38Ia sa kaya vei iratou ko koya, “Tou lako yani ki na veikoro voleka tale e so, me'u vunau tale ga kina; ni sa i koya oqo na ka au a lako mai kina” 39A vakalakova ko koya na vanua taucoko ko Kalili ka vunau e na nodra veivalenilotu ka vakasavi ira na tevoro. 40A lako vei Jisu e dua na vukavuka, ka tekiduru ka vakamamasu, ka kaya vua, “Kevaka sa lomamuni, sa rawa mo ni vakasavasavataki au.” 41Sa tuburi koya na yalololoma, ka dodoka na ligana ka tara na vukavuka ka kaya vua, “Au sa vinakata; mo savasava mai!” 42A sa takali vakasauri vua na vukavuka, ka sa bula sara ko koya. 43Sa qai vakaroti koya vakaukauwa, ka vakatala, 44ka kaya vua, “Qarauna mo kakua ni tukuna e dua na ka vua e dua tale na tamata, ia mo lako ga ka vakaraitaki iko vua na bete, ka vakacabora na i soro e a vakarota ko Mosese, me i vakadinadina vei ira na tamata kece ga ni ko sa vakabulai.” 45Ia ni sa lako na tamata koya sa qai la'ki talanoataka sara ka vakateteya na kena i tukutuku, ka sa sega kina ni rawa vei Jisu me curu vakarairai e na dua na koro. A sa la'ki tu voli ga ko koya e na vanua lala, ka ra sa qai lako yani kina vua na tamata mai na veiyasana kece ga.


text: 1Sa qai kaya ko Jisu, “Au tukuna vakadodonu sara vei kemudou, ko koya e sega ni curu e na katuba ni bai ni sipi, ka kaba cake ga e na dua na sala tani, sa i koya na daubutako ka daukocokoco. 2Ia ko koya e curu e na katuba, sa i koya na i vakatawa ni sipi. 3Sa dau dolava vua na katuba ko koya na kena i vakatawa; ka ra sa vakarogoca na domona ko ira na sipi. Sa dau kacivi ira na nona sipi e na yacadra, ka liutaki ira ki tautuba. 4Ni sa kauti ira na nona sipi ki tautuba, sa liu tiko ko koya ka ra sa muri koya na sipi, ni ra sa kila na domona. 5Ia era na sega ni muria e dua na vulagi, ka ra na dro tani ga mai vua, ni ra sega ni kila na domo ni vulagi.” 6E a tukuna vei ira na vosa vakatautauvata oqo ko Jisu, ia era a sega ga ni kila na i balebale ni veika e a tukuna tiko vei ira. 7Sa qai kaya tale vei iratou ko Jisu, “Au tukuna vakadodonu sara vei kemudou, o i au na matamata ni bai ni sipi. 8Ko ira kece ka ra a liu mai vei au, era tamata dau butako ka dau kocokoco, ia era a sega ni vakarorogo vei ira ko ira na sipi. 9O i au na matamata. Kevaka e na curu kina e dua na tamata, e na vakabulai, ka na dau curu mai ka dau curu yani, ka na kune kakana. 10E sega ni dau lako wale tu ga mai na daubutako, e lako ga mai me mai butako, ka ravuravu, ka vakarusa. Au sa lako mai me rawa vei ira na bula, na bula e maucokona vinaka sara. 11“Ko i au na i vakatawa vinaka; sa solia na nona bula na i vakatawa vinaka e na vukudra na sipi. 12Ia ko koya e cakacaka saumi ga, me vaka ni sega ni vakatawa, ka sega ni taukeni ira na sipi, e na laivi ira tu ga na sipi ka dro ni sa raica na wolifa ni sa lako tiko yani; sa na qai toqovi ira na sipi na wolifa, ka veiseyakitaki ira. 13Sa dro ko koya me vaka ni cakacaka saumi ga, ka sega sara ni dua na ka vua ko ira na sipi. 14Ko i au na i vakatawa vinaka: ka'u sa kilai ira na noqu, ka ra sa kilai au tale ga ko ira na noqu; 15me vaka ga na nona kilai au na Tamaqu, kei na noqu kilai koya. Au sa solia na noqu bula e na vukudra na sipi. 16E so tale na noqu sipi era sa sega ni tiko e na bai oqo: sa dodonu me'u kauti ira tale mai, ka ra na vakarorogo ki na noqu vosa. E na qai duabau ga na qele ni sipi, ka duabau ga na i vakatawa. 17“Sa lomani au ko Tamaqu e na vuku ni noqu sa solia tu na noqu bula ka me'u na qai taura lesu tale e muri. 18E sega ni dua e mai kauta tani vei au, ka ni'u sa solia vakai au ga. Sa tu vei au na kaukauwa me'u solia, ka tu tale ga vei au na kaukauwa me'u taura lesu tale. Oqo na i vakaro sa vakarota vei au ko Tamaqu ” 19Sa qai tubu tale e dua na veileti e na kedra maliwa na Jiu e na vuku ni veivosa koya. 20Era kaya e lewe vuqa vei ira, “E curumi koya tiko e dua na tevoro, ka sa lialia; a cava ko ni vakarogoci koya kina?” 21E so tale era kaya, “Na tamata e curumi tevoro e sega ni vaka tu oqo na nona vosa; e rawata beka e dua na tevoro me vakabula na mata ni tamata mataboko?” 22Sa donuya na vula i liliwa, ka sa caka mai Jerusalemi na Solevu ni Vakatabui ni Valenisoro. 23Sa lako tiko ko Jisu e na varada nei Solomoni e na Valenisoro. 24Era sa qai sosovi koya yani na Jiu, ka ra kaya vua, “A cava soti na kena dede ko laiva me vakatataro tiko ga kina na loma i keimami? Kevaka sa i iko dina na Karisito, mo tukuna vakamacala vei keimami ” 25Sa qai sauma vei ira ko Jisu, ka kaya, “Au a sa tukuna oti vei kemuni, ko ni qai sega ni vakabauta: na veicakacaka au a sa cakava e na yaca i Tamaqu, era sa vakadinadinataki au. 26Ia ko ni sega ga ni vakabauta, me vaka ni ko ni sega ni noqu sipi. 27Era sa rogoca na noqu vosa ko ira na noqu sipi, ka'u sa kilai ira, ka ra sa muri au. 28Au sa solia vei ira na bula tawa mudu; ka ra na sega sara ni rusa, se me dua e kaliraki ira mai ligaqu. 29Ni a soli ira mai vei au ko Tamaqu, o koya ka a tu vua na kaukauwa kece ga; sa sega ni dua e rawata me kaliraki ira mai na liga i Tamaqu. 30Keirau sa duabau ga kei Tamaqu .” 31Era sa qai tomi vatu tale ko ira na Jiu me ra vakaviriki koya. 32Sa qai kaya vei ira ko Jisu, “Au sa vakaraitaka oti vei kemuni e vuqa na cakacaka vinaka mai vei Tamaqu; evei vei ira na cakacaka koya ko ni via vakaviriki au kina?” 33Era sa qai kaya vua ko ira na Jiu, “Keimami sega ni via vakaviriki iko e na vuku ni cakacaka vinaka, ia e na nomu vosa vakacacataka ga na Kalou; kei na nomu qisi iko mo Kalou, ni ko sa tamata ga.” 34Sa qai kaya vei ira ko Jisu, “E sega li ni volai tu e na nomuni Lawa ni kaya na Kalou, ʻKo ni sa kalou’? 35Kevaka sa vakatokai ira ko koya me ra kalou, ko ira ka tau tiko vei ira na vosa ni Kalou, (ka sega ni rawa me vakawaleni wale tu ga na i Vola Tabu;) 36ko ni kaya rawa li vei koya ka lesia ko Tamaqu ka tala ki vuravura ni sa vosa vakacacataka na Kalou e na vuku ni noqu a kaya, ʻKo i au na Luve ni Kalou’? 37Kevaka au sega ni cakava tiko na cakacaka i Tamaqu, ni kakua ni vakabauti au. 38Ia kevaka au sa cakava tiko, ko ni sega ni vakabauti au, ni vakadinata mada ga na noqu cakacaka mo ni kila rawa kina, ka vakadinata ni sa tiko vei au ko Tamaqu, ka'u sa tiko vei Tamaqu ko i au ” 39Era a tovolea tale me ra vesuki koya; ia e a qai dro bula mai na ligadra. 40Sa qai lako tale ko koya ki na tai kadua ni Joritani, ki na vanua ka a dau veipapitaisotaki kina e liu ko Joni; ka la'ki tiko kina. 41Era a qai lako yani vua e lewe vuqa. Era kaya, “E a sega ni dau caka mana ko Joni, ia era sa dina kece ga na ka e a kaya me baleta na tamata oqo!” 42Era a mani vakabauti koya e lewe vuqa e kea.


text:
1
Na Vosa ni Bula
1Ena i vakatekivu a sa bula tu kina na Vosa; a sa tiko vata kei na Kalou na Vosa, ka sa Kalou o koya na Vosa. 2Ena i vakatekivu e rau sa tiko vata kina o koya na Vosa kei na Kalou. 3A sa bulia ka vakatubura na Kalou na ka kecega ena vukuna; sa sega ni dua na ka e buli me a sega ni cakava o koya. 4Sa i vurevure ni bula na Vosa, ka sa kauta mai na rarama ki na tamata na bula oqo. 5Sa cilava na butobuto na rarama, ia sa sega ni tabonaka rawa na rarama o ya na butobuto.
6A sa tala mai na Kalou e dua na nona i talai, a yacana o Joni,#Maciu 3.1Mari 1.4Luke 3.12 7o koya sa lako mai me tukuna na rarama oqo vei ira na tamata, me rawa kina ni ra rogoca na i tukutuku ka vakabauta. 8O koya vakataki koya sa sega ni rarama o ya; ia sa mai kacivaka ga na rarama. 9Sa i koya ga oqo na rarama dina, na rarama sa lako mai ki vuravura ka sa cilava na tamata kecega.
10A sa tiko e vuravura na Vosa, ka dina ga ni sa bulia na vuravura na Kalou ena vukuna, ia sa sega ga ni kilai koya o vuravura. 11E a lako mai o koya ki na nona vanua, ia era a sega ni ciqomi koya o ira na kai nona. 12Ia eso vei ira sa ciqomi koya ka vakabauti koya; sa solia kina vei ira o koya na dodonu me ra yaco rawa me ra luve ni Kalou. 13Era sa sega ni yaco me ra luve ni Kalou ena sala vakatamata, o ya me ra sucu mai vei ira na nodra i tubutubu; ia mai vua ga na Kalou ni sa Tamadra o koya.
14A sa yaco me tamata na Vosa, sa sinai ena loloma-savu kei na dina, ka sa bula ena keda maliwa. Keitou a raica na nona i serau, na i serau ka ciqoma o koya me vaka ni sa Luvena duabau ga nei Tamana.
15Sa tukuni koya o Joni, ka sa kacivaka vakaoqo, “Sa i koya oqo au sa dau tukuna voli kina, ‘O koya sa muri au mai sa levu cake vei keirau, me vaka ni a sa bula tu o koya ni'u se bera ni sucu.’ ”
16Eda sa vakalougatataki kece sara mai na veika sa sinai tu vua, o ya mai na loloma-savu sa vakaikuritaki tikoga. 17Ni sai Mosese ka a solia mai kina na Kalou na nona Lawa, ia sa yaco mai na loloma-savu kei na dina mai vei Jisu Karisito. 18E sega ni dua na tamata e se bau raica na Kalou. Na Luvena e duabau ga, o koya ka a tubu mai vua, ka sa tiko sara ena lomasere i Tamana, sa mai vakatakilai koya.
Na i Tukutuku i Joni na Dauveipapitaisotaki
(Maciu 3.1-12; Mari 1.1-8; Luke 3.1-18)
19Sa i koya oqo na ka e tukuna o Joni ena gauna era a talai yani kina vua o ira na bete kei ira na kawa i Livai. Era a talai mai vei ira na nodra i liuliu na Jiu mai Jerusalemi, me ra la'ki kaya vua, “O cei beka o iko?”
20A sa sauma o Joni ka sega ni cakitaka, ka tusanaka ga vakadodonu, “Au sega ni Mesaia oi au.”
21Era sa qai taroga, “O cei beka ga o iko? O iko o Ilaijia?”
A sauma o Joni ka kaya, “E segai.”
Era sa tarogi koya tale, “Sa i iko beka o koya na Parofita?”
Sa qai sauma ka kaya, “E segai.”#Mala 4.5Vrua 18.1518Sr 48.1011
22Era sa qai kaya tale vua, “Ia o cei ga o iko? Me bau dua na ka me keimami la'ki tukuna vei ira sa talai keimami mai. A cava o sa kaya me baleti iko?”
23Sa qai kaya o Joni, “Oi au na domona e dua sa kacikaci voli ena vanua lala, ‘Cakava me dodonu na sala me muria na Turaga,’ me vaka sa kaya o Aisea na parofita.”#Aisea 40.3 (LXX)
24Ia o ira era sa talai mai vei ira na Farisi 25sa qai tarogi Joni, ka kaya vua, “A cava ga o veipapitaisotaki kina ni o sega ni o koya na Mesaia, se o Ilaijia, se o koya na Parofita?”
26A qai vosa vei ira o Joni, ka kaya, “Au sa veipapitaisotaki ena wai; ia sa tucake tu ena kemuni maliwa e dua o ni sa sega ni kila. 27O koya sa muri au tiko mai, ia sa sega ni ganiti au mada ga me'u sereka na wa ni nona i vava.”
28A yaco tiko na veika oqo mai Pecani ena tai kadua ni Joritani, na vanua e veipapitaisotaki tiko kina o Joni.
Na Lami ni Kalou
29Ena siga ka tarava, sa raici Jisu sara o Joni ni lako tiko yani vua, ka a kaya sara, “Raica na Lami ni Kalou, o koya sa kauta tani na nodra i valavala ca na kai vuravura! 30Sa i koya ga oqo au sa tukuna tiko kina, ‘Sa muri au tiko mai e dua na tamata, ia sa levu cake vei keirau o koya, baleta ni sa bula tu o koya ni'u se bera ni sucu.’ 31Au sega mada ni kila se o cei o koya; ia na vu ni noqu lako mai ka veipapitaisotaki ena wai o ya me rawa ni ra kilai koya kina o ira na Isireli.”
32Sa qai tukutuku tale o Joni, ka kaya, “Au a raica na Yalo Tabu ni sa lako sobu mai me vaka na ruve mai lomalagi, ka mai ro toka vua. 33Au a sega tiko ni kila ni sai koya ga oqo, ia na Kalou ka sa talai au mai me'u veipapitaisotaki ena wai, sa qai kaya vei au, ‘O koya o na raica ni lako sobu vua na Yalo Tabu ka la'ki ro toka vua; sai koya oqori ena veipapitaisotaki ena Yalo Tabu.’ 34Au sa raica oti, ka'u sa tukuna oqo ni sai koya ga na Luve ni Kalou.”
O Iratou na i Matai ni Tisaipeli i Jisu
35Ena siga ka tarava, sa tu tale e kea o Joni kei na rua na nona tisaipeli; 36ia ni sa raici Jisu ni lako tiko yani sa kaya sara, “Raica, na Lami ni Kalou!”
37E rau a rogoca na nona vosa oi rau na tisaipeli ka rau muri Jisu sara. 38A qai vuki o Jisu ka raici rau ni rau sa muri tiko yani, ka mani kaya vei rau, “A cava o drau vakasaqara?”
E rau a qai kaya vua, “Rapai,” (ka kena i balebale, Vakavuvuli,) “E vei na vanua o ni vakaitikotiko kina?”
39Sa qai kaya vei rau o koya, “Lako mai ka raica.” (Na gauna o ya e sa via rauta toka na va na kaloko ena yakavi.) E rau sa qai lako vata yani kei koya ka raica na vanua e tiko kina, ka rau mani tiko kaya voli ena vo ni siga o ya.
40E dua vei rau o Adriu, na taci Saimoni Pita. 41E a kunei Saimoni taumada, na tuakana, ka kaya vua, “Keirau sa kunea na Mesaia.” (Na vosa oqo e kena i balebale na “Karisito”.) 42Sa qai kauti koya sara vei Jisu.
E a vakaraici koya o Jisu, ka kaya vua, “O iko o Saimoni na luve i Jona; o na vakatokai o Kifa.” (A kena i balebale o Pita, se vatu.)
Sa Kacivi Filipe kei Nacanieli o Jisu
43Ena siga ka tarava, sa vinakata o Jisu me lako ki Kalili. E a mani kunei Filipe o koya, ka kaya vua, “Muri au mai!” 44(O Filipe oqo e kai Pecisaita, na koro nei Adriu kei Pita.) 45A qai kunei Nacanieli o Filipe, ka kaya vua, “Keitou sa kunei koya ka a vola o Mosese ena i vola ni Lawa ka ra tukuna talega na parofita ena nodra i vola, o ya o Jisu na kai Nasareci, na luve i Iosefo.”
46Sa qai kaya vua o Nacanieli, “E rawa li ni tubu mai Nasareci e dua na ka vinaka?”
A qai kaya vua o Filipe, “Lako mai mo raica.”
47Ia ni sa raici Nacanieli o Jisu ni sa lako tiko yani vua, sa qai kaya, “Raica, e dua na Isireli botoboto, ka sa sega vua na veivakaisini!” 48Sa qai kaya vua o Nacanieli, “O ni kilai au beka vaka cava?”
A sauma o Jisu, ka kaya vua, “Au a raici iko ena gauna o a tiko kina ena ruku ni lolo, ni sa bera ni kacivi iko o Filipe.”
49Sa qai kaya vua o Nacanieli, “Vakavuvuli, sai kemuni na Luve ni Kalou, sai kemuni na nodra Tui na Isireli!”
50A sauma o Jisu, ka kaya vua, “E baleta li ni'u a kaya vei iko, ‘Au a raici iko ena ruku ni lolo,’ o sa vakabauta kina? O na raica na veika lelevu cake mai na kena oqo.” 51Sa qai kaya tale vua o Jisu, “Au tukuna vakadodonu sara vei kemuni, ni o ni na raica ni tadola na lomalagi ka raici ira talega na agilosi ni Kalou ni ra kaba cake tiko ka siro sobu vua na Luve ni Tamata.”#Vteki 28.12


text: 1Oqo na i vola i Pita, e dua na i apositolo i Jisu Karisito. Ki vei ira na tamata digitaki ni Kalou era tiko vakavulagi ka ra sa dui veiseyaki tu mai Ponito, Kalatia, Kapatosia, Esia kei Picinia. 2Ko ni a sa digitaki ka lesi oti tu mai vua na Kalou ko Tamada ka vakatabui e na Yalo Tabu mo ni talairawarawa vei Jisu Karisito ka mo ni vakasavasavataki e na nona dra. Me vakalevutaki mada ga vei kemuni na loloma kei na vakacegu! 3Me da ia na vakavinavinaka vua na Kalou na Tama ni noda Turaga ko Jisu Karisito! Sa vakasucumi keda vou ko koya e na vuku ni nona loloma levu, me noda kina na i nuinui bula, e na nona vakaturi Jisu Karisito cake tale mai na mate; 4ka me noda tale ga na i votavota sa sega ni rusa rawa, sa sega ni dukadukali ka sega ni malai rawa, sa maroroi tiko mai lomalagi e na vukumuni. 5Sa i kemuni ko ni sa taqomaki tiko e na kaukauwa ni Kalou e na vuku ni vakabauta, me na nomuni kina na veivakabulai sa vakarau tu me vakatakilai e na i otioti ni gauna. 6Mo ni reki tiko e na ka oqo, e dina ga ni ko ni sa kune rarawa tiko mada e na dua na gauna lekaleka oqo, e na vuku ni veimataqali veivakatovolei e vuqa sa yaco tiko vei kemuni. 7Sa kena i naki me na kune kina na dina ni nomuni vakabauta ka mo ni na vakacaucautaki, vakalagilagi ka dokai kina e na gauna e na rairai mai kina ko Jisu Karisito. Ni sa talei vakalevu cake na nomuni vakabauta mai na koula sa caca rawarawa, e dina ga ni dau vakatovolei e na bukawaqa. 8Ko ni se sega ni raici Jisu Karisito, ia ko ni sa lomani koya tiko. E dina ga ko ni sa sega ni kunei koya e na gauna oqo, ia ko ni sa vakabauti koya tiko, ka reki tiko e na reki sa lagilagi ka tawa vakamacalataki rawa; 9ni sa nomuni na i tinitini ni nomuni vakabauta, koya na vakabulai ni yalomuni. 10Era a vakasaqara ka vakatarotaroga matua na veivakabulai oqo ko ira na parofita. Era a parofisaitaka na loloma ni Kalou ka na mai nomuni. 11Era a vakatarotaroga tiko se na yaco e na gauna cava ka na yaco vaka cava na veivakabulai oqo. Sa i koya oqo na gauna e a dusia tiko na Yalo i Karisito sa tiko e lomadra ka sa tukuna rawa tiko kina na veika rarawa e a sota kaya na Karisito kei na lagilagi e na tarava mai. 12E a vakatakila vei ira na Kalou ni ra a sega ni cakacaka tiko e na vukudra ga, ia e na vukumuni ga, koya e na veika era sa qai tukuna oqo vei kemuni, ko ira era vunautaka vei kemuni na i Tukutuku Vinaka e na Yalo Tabu ka a talai mai lomalagi. A veika oqo era a bau gadreva tale tu ga na agilosi me ra kila. 13O koya me qai yadra tiko kina na nomuni vakasama, ka mo ni yalomatua ka vakanuinui vakatabakidua ki na loloma e na nomuni e na gauna e na rairai mai kina ko Jisu Karisito. 14Ni talairawarawa vua na Kalou, ni kakua ni soli kemuni mo ni muria na veigagadre ca ka a dau tu vei kemuni e liu e na gauna ko ni sa lecaika tu kina. 15Ia me vaka sa yalo savasava ko koya ka a kacivi kemuni, mo ni yalo savasava vaka tale ga kina e na nomuni i valavala kece ga; 16ni sa kaya na i Vola Tabu, “Mo ni yalo savasava, ni'u sa yalo savasava ko i au .” 17Ia kevaka ko ni sa masuti koya me vaka sa Tamamuni ko koya sa dau lewa vakadodonu na cakacaka ni tamata yadua, ka sega ni dau veitotaki, ni vakaitovotaki kemuni e na vakarokoroko vua na Kalou e na gauna taucoko ni nomuni bula e vuravura. 18Ko ni sa kila na ka ko ni a voli laivi tani mai kina mai na i vakarau ni bula tawa yaga ka a dewa sobu mai vei ira na nomuni qase. Ko ni a sega ni voli e na veika caca wale me vaka na siliva se koula, 19ia e na dra talei ga i Karisito, me vaka na dra ni dua na lami e sega na kena ca se duka. 20E a sa lesi oti tu ko koya ni sa bera ni buli na vuravura, ia sa qai vakatakilai ga mai e na i otioti ni gauna oqo e na vukumuni. 21Sa i koya na Karisito sa yaco kina mo ni vakadinata na Kalou, na Kalou ka a vakaturi koya cake mai na mate ka solia vua na lagilagi; ka me sa i koya ga na Kalou ko ni sa vakabauta ka vakanuinui kina. 22Ia oqo ni ko ni sa vakasavasavataka na yalomuni e na nomuni talairawarawa ki na ka dina e na kaukauwa ni Yalo Tabu, ka sa lomani ira na wekamuni vakabauta, ni veilomani dina sara e na vu ni yalomuni taucoko. 23Ko ni sa vakasucumi vou oti, e na sore ni kau sa sega ni luca rawa, koya ga na vosa ni Kalou sa bula ka tu dei. 24Ni sa kaya na i Vola Tabu, “Sa vaka na co na tamata kece ga, ka sa vaka na se ni co na nodra lagilagi kece ga. Sa dau malai na co, ka sa mira na sena, 25ia na vosa ni Turaga sa tu dei ga ka tawa mudu” Ia na vosa koya, na i Tukutuku Vinaka sa vunautaki vei kemuni.


text: 1Era sa qai lako mai vei Jisu na Farisi kei ira na daunilawa mai Jerusalemi, ka kaya, 2“Na cava e ratou sega kina ni muria na nomu tisaipeli na nodra i vakavuvuli na qase? Ni ratou sa sega ni dau vuluvulu mada ni bera ni ratou kana.” 3Sa qai sauma ko koya ka kaya vei ira, “Na cava tale ga dou sega kina ni muria na i vakaro ni Kalou e na vuku ni nomudou i vakavuvuli vakavanua? 4Ni sa vakarota na Kalou, ʻDokai rau ko tamamu kei tinamu, kei koya e vosa vakacacataki tamana se tinana, me sa mate sara ga,' 5ia, dou sa kaya, ʻKevaka e kaya e dua na tamata vei tamana se tinana, Na ka e noqu ka a nanumi mo taura me yaga vei iko e sa soli tu vua na Kalou, me sa na kakua ni dokai tamana ko koya.' 6Dou sa qai vakawaletaka kina vaka oqo na vosa ni Kalou e na vuku ni nomudou i vakavuvuli vakavanua. 7Dou tamata dauveivakaisini, sa tukuni kemudou vakavinaka sara ga ko Aisea, ni a kaya, 8ʻEra vakarokorokotaki au na tamata oqo e na tebenigusudra, Sa yawa sara mai vei au na lomadra. 9Sa ka wale na nodra so-kalou vei au, ni ra vakatavuvulitaka na vakasama ni tamata me i vakavuvuli.’ ” 10Sa qai kacivi ira yani na tamata ki vua, ka kaya vei ira, “Dou rogoca mada, ka kila sara, 11e sega ni ka e curu ki na gusu e dau vakadukadukalitaka na tamata, ia, na ka ga e lako mai na gusu, oqori e vakadukadukalitaka na tamata.” 12E ratou sa qai lako mai na tisaipeli ka kaya vua, “Ko ni sa kila li ni ra sa yaloca na Farisi e na nodra rogoca na nomuni vosa?” 13Sa qai sauma ko koya ka kaya, “E na cavu laivi na kau kece ga e sega ni tea ko Tamaqu vakalomalagi. 14Dou laivi ira ga. Era sa dauveituberi mataboko. Kevaka e tubera na mataboko e dua na mataboko, e rau sa sikalutu ruarua ” 15Sa qai sauma ko Pita ka kaya vua, “Mo ni vakamacalataka mada na vosa vakatautauvata vei keitou.” 16Sa qai kaya vei iratou ko koya, “O i kemudou tale ga, dou sa sega tiko ga ni kila rawa, ne? 17Dou sega tiko li ni kila ni ka ga e curu yani ki na gusu e lutu ki na kete ka curu tani yani? 18Ia na ka e curu tani mai na gusu e lako sara mai loma ni tamata, ka sa i ira na veika ga oqo e vakadukadukalitaka na tamata. 19Ni sa dau lako mai na loma ni tamata na vakanananu ca, na daulaba, na dauyalewa, na dauveibutakoci, na daubutako, na veibeitaki vakailasu, kei na dauvakaucaca. 20Sa i ira na veika ga oqo e vakadukadukalitaka na tamata; ia, e sega ga ni vakadukadukalitaka na tamata na nona kana ka sega mada ni vuluvulu.” 21Sa qai biuta na vanua ko ya ko Jisu ka lako yani ki na yasayasa vaka Taia kei Saitoni. 22E dua na yalewa ni Kenani ka cavutu mai na yasayasa ko ya e mai tagi vua ka kaya, “Ni lomani au mai na Turaga, na Luve i Tevita. E curumi tevoro vakaukauwa sara tiko ga na luvequ-yalewa ” 23Ia e sega sara ni dua na vosa e sauma kina ko koya ki vua. E ratou sa qai lako mai vua na tisaipeli ka mai kerekere tiko ga vua, ka kaya, “Ni vakatalai koya tani, ni sa mai tagi muri keda tiko ga ” 24Ia, sa qai vosa vua ka kaya, “Au sa sega ni talai mai ki vei ira na tani, vei ira ga na sipi yali ni mataqali i Isireli. 25Ia, sa lako ga mai na yalewa ka cuva vakarokoroko e matana, ka kaya, “Turaga, ni vukei au mada ” 26Sa qai sauma ko koya, ka kaya, “E sega ni vinaka me kau na kedra madrai na gone ka biu yani vei ira na koli.” 27E sa qai kaya ga na yalewa, “Io, Turaga, ko ira tale ga na koli era dau kania na meme ni kakana sa lutu mai na teveli ni nodra turaga ” 28A qai sauma ko Jisu ka kaya, “Yalewa, sa levu dina na nomu vakabauta. Me yaco sara vei iko me vaka na ka ko vinakata.” Sa bula sara na luvena-yalewa e na tiki ni gauna ga ko ya. 29Sa qai lako tani mai kea ko Jisu, ka lako yani e na baravi ni wasawasa ko Kalili, ka qai cabe ki na vanua veidelana, ka tiko sobu kina. 30Era sa qai lako mai vua e lewe vuqa sara ka ra kauti ira mai na lokiloki, na gera, na mataboko, na galu, kei ira na lewe vuqa tale, ka ra mai vakotori ira e na yava i Jisu, ka mani vakabulai ira ko koya. 31Era sa qoroqoro kina na lewe vuqa, ni ra raica ni ra sa vosa na galu, era sa bula na gera, ka ra sa lako na lokiloki, ka ra sa rai rawa na mataboko, ka ra vakacaucautaka na Kalou ni Isireli. 32Sa qai kacivi iratou mai na nona tisaipeli ko Jisu, ka kaya, “Au sa lomani ira dina na lewe vuqa, ni sa siga tolu mai oqo na nodra tiko vata voli kei au, ka sa sega na ka me ra kania, ia au sega ni via vakasukai ira yani ka ra sega mada ni kana, de ra la'ki malumalumu e gaunisala ” 33E ratou sa qai kaya vua na tisaipeli, “Edatou na rawata li mai vei na kakana e na vanua lala oqo, me rauti ira na lewe vuqa oqo?” 34Sa qai kaya vei iratou ko Jisu, “E vica na i buli madrai e tiko vei kemudou?” E ratou sa qai kaya, “E vitu ka vica ga na ika lalai ” 35Sa qai vakaroti ira na lewe vuqa me ra tiko sobu e na qele. 36Sa qai taura na i buli madrai e vitu kei na ika, ia ni sa vakavinavinaka oti, sa qai dovidovia ka solia yani vei iratou na nona tisaipeli, me ra wasea ko iratou na tisaipeli ki vei ira na lewe vuqa. 37Era sa qai kana kece ga ka mamau, ka ra tomika vata na i vovo ni ka sa dovi, ka mani sinai kina e vitu na sova. 38Ko ira ka ra kana oqo era lewe va na udolu na tagane, ka sega ni wili kina ko ira na yalewa kei ira na gone. 39Sa qai vakasukai ira yani na lewe vuqa ko koya ka sa vodo ki waqa, ka lako yani ki na yasayasa vaka-Makitala.


text: 1E na vuku gona ni ka koya kemuni na wekaqu, o i kemuni ka'u sa dau lomana ka gadreva vakalevu, o i kemuni na noqu ka rekitaki, ka noqu i tekiteki, sa dodonu kina mo ni tu dei tiko ga e na nomuni bula vata kei na Turaga. 2Au sa vakamasuti rau ko Iuotia kei Sainitiki me rau yalo vata e na vuku ni Turaga. 3Ko iko tale ga, na noqu i tokani yalo dina, au kerei iko vakabibi mo vukei rau na yalewa oqo ka ni keitou a cakacaka vata sara vakaukauwa e na kena vakatetei na i tukutuku vinaka, ko i keitou vata tale ga kei Kelemedi kei ira kece tale ga na vo ni noqu i tokani sa volai tu na yacadra e na i vola ni bula ni Kalou. 4Ni reki tiko ga e na nomuni sa tu vata kei na Turaga. Au kaya tale: ni reki tiko ga! 5Me laurai vei kemuni na i vakarau ni yalo e malumalumu. Sa na vakarau lako mai na Turaga. 6Ni kakua ni lomaleqataka e dua na ka; ia na ka kece ga ko ni vinakata ni kerea vua na Kalou e na masu kei na vakavinavinaka. 7Ka me na maroroya tiko na yalomuni kei na nomuni vakasama na vakacegu ni Kalou, na vakacegu e uasivita na ka kece ga e kilai rawa, e na vuku i Karisito Jisu. 8Me'u tinia kemuni na wekaqu, ni tugana e na nomuni vakasama na veika kece ga e vinaka ka dodonu me vakacaucautaki; koya na veika e dina, na veika e vakaturaga, na veika e dodonu, na veika e savasava, na veika e totoka ka dau dokai. 9Ni vakayacora na veika ko ni sa vulica ka raica vei au, koya mai na ka au tukuna kei na ka au cakava, ka na tiko vata kei kemuni na Kalou dau veivakacegui. 10Sa ka ni marau dina sara vei au, e na neirau bula vata oqo kei na Turaga, na nomuni vakaraitaka tale na nomuni veikauwaitaki ni sa oti e dua na gauna balavu. Au sega ni kaya ni a sa oti na nomuni kauwaitaki au, ia e a sega ga na gauna mo ni vakaraitaka rawa kina. 11Au sega tale ga ni kaya trko na ka oqo me baleta na noqu dravudravua fiko, ka ni'u sa vulica oti me'u ciqoma e na yalo vakacegu na ka ga sa soli vei au. 12Au sa kila na bula ni dravudravua ka'u sa kila tale ga na bula ni vutuniyau. Au sa kila rawa na ka vuni ka sa rawa kina oqo vei au me'u ciqoma e na marau na ka e soli vei au e na veivanua kei na veigauna kece ga, se'u via kana se'u mamau, dravudravua se'u vutuniyau. 13Au sa rawa ni cakava na ka kece ga e na vuku i Karisito, o koya sa vakaukauwataki au. 14Ia sa vinaka dina na nomuni mai vukei au e na gauna au a leqa tu kina. 15Ko ni sa krla vrnaka tu na kai FIlipai ni sa kemuni ga na i vavakoso lotu ko ni a vukei au ni'u sa biuti Masitonia, koya e na gauna e sa qai tekivu wale ga krna na kena vunautaki na i Tukutuku Vrnaka. Sa i kemuni ga ko ni a vukei au e na verka e curu mai kei na veika e saumi tani. 16Mai Cesalonaika mada ga ko ni a vakauta yani kina vakarua na nomuni ka ni veivuke. 17E sega ni noqu via vaqara i loloma ga, ia e na noqu via raica ga me wili vei kemuni na vua ni nomuni vakabauta. 18Sa tu oqo na veika kece ga au gadreva ka sa sivia na ka e rauti au. Sa tu oqo na ka kece ga au gadreva, na nomuni i loloma e kauta mai ko Epafirotaito. Sa vaka e dua na i soro boi vinaka vua na Kalou, na i madrali sa vakabau ka vakadonuya ko koya. 19Ia e na solia vei kemuni na noqu Kalou, mai na levu ni ka e bini tu vua, na veika kece ga e ganiti kemuni, e na vuku i Karisito Jisu. 20Me ia vua na Kalou na Tamada na veivakalagilagi ka sega ni mudu. Emeni. 21Au sa loloma yani vei ira kece ga era sa nei Karisito Jisu. Era sa loloma yani vei kemuni na noda i tokani era sa tiko vata kei au. 22Era sa loloma kece tale tu ga yani ko ira kece sara na tamata ni Kalou era tiko e ke, vakauasivi ko ira na lewe ni nona vuvale na Sisa. 23Me tiko vata kei kemuni kece sara na loloma ni noda Turaga ko Jisu Karisito.


text: 1Oqo na i vola mai vua na Qase ki vua na Marama digitaki ni Kalou kei ira na luvena, ko ira ka'u sa dau lomani ira kina sara; io e sega ni ko i au duadua ga, ko ira kece tale ga era sa kila na dina; 2ni sa tu dei tiko vei keda na dina ka na tiko ga vei keda ka sega ni mudu. 3Me noda mada ga na loloma, na yalololoma kei na vakacegu mai vua na Kalou na Tamada kei na Turaga ko Jisu Karisito na Luve i Tamada; me sa noda mada ga na veika oqo e na dina kei na loloma! 4Au sa reki vakalevu dina ni'u raica ni ra sa muria tiko na dina e so na nomuni gone me vaka sara ga e a vakaroti keda kina ko Tamada. 5Ia oqo, au sa kerei kemuni na Marama, e sega ni vaka ni'u sa qai vola tiko yani e dua na i vakaro vou, ia na kena ga e a sa soli tu vei keda mai na i vakatekivu, ko ya me da veilomani. 6Ia sa i koya oqo na loloma; me da muria na nona i vakaro. Sa i koya oqo na i vakaro, me vaka ko ni a sa rogoca mai na i vakatekivu: ni tiko veilomani. 7Ni sa lewe vuqa na dauveivakacalai era sa veilakoyaki tiko e vuravura, na tamata ka ra sega ni via vakatusa ni a mai yaco me tamata ko Jisu Karisito; na tamata vaka ko ya sa dau veivakacalai ka sa i koya na meca i Karisito. 8Ni qarauni kemuni vinaka me kakua ni yali vei kemuni na veika eda a sa kitaka rawa, ia mo ni taura kece ga na kemuni i sau dodonu. 9Ko koya sa lako sivita na i vakavuvuli i Karisito, ka sega ni tiko ga e na i vakavuvuli ko ya, sa sega ni tiko vua na Kalou; ia ko koya sa muria dei tiko na i vakavuvuli ko ya e rau sa tiko ruarua vua na Tamana kei na Luvena. 10Kevaka e lako yani vei kemuni e dua na tamata ka sega ni vakatavuvulitaka na i vakavuvuli oqo, ni kakua ni vakacurumi koya ki vale se vosa vakalougatataki koya; 11ni sa veitokani vata kei koya e na nona cakacaka ca na tamata e vosa vakalougatataki koya. 12E dina ga ni sa levu tu na veika me'u na vola yani vei kemuni, au vinakata cake me'u kakua ni vakayagataka na pepa kei na wai ni volavola, ia au nuitaka ga me'u na la'ki raici kemuni yani ka veivosaki sara kei kemuni e na matanavotu, ka me qai ka taucoko sara kina na noda reki. 13Era sa loloma yani vei kemuni ko ira na luve i koya na Marama digitaki ni Kalou, na tacimuni.


text: 1Oqo na i vola i Paula e dua na i apositolo i Karisito Jisu me vaka na lewa ni Kalou.Ki vei ira na tamata lotu mai Efeso, e ra sa yalodina tiko vei Karisito Jisu. 2Me nomuni na loloma kei na vakacegu mai vua na Kalou ko Tamada kei na Turaga ko Jisu Karisito. 3Me vakavinavinakataki na Kalou na Tama ni noda Turaga ko Jisu Karisito, o koya ka sa vakalougatataki keda e na ka ni veivakalougatataki vakayalo kece ga, mai na veiyasana vakalomalagi e na vuku i Karisito. 4Ni sa bera ni tauyavutaki ko vuravura, sa digitaki keda tu na Kalou me da nona e na vuku i Karisito, me da savasava ka sega ni cala e matana. 5A sa lesi keda ko koya e na nona loloma me da vakabau me da luvena e na vuku i Jisu, me vaka na i naki ni lomana. 6Me da vakacaucautaka kina na Kalou e na uasivi ni nona loloma, sa solia wale vei keda e na vukuna na Luvena lomani. 7Ni da sa sereki e na vuku ni nona mate ka sa bokoci na noda i valavala ca me vaka na levu ni nona loloma, 8sa sovaraka vakayauyau mai vei keda. 9Ni sa vakatakila mai vei keda na Kalou na nona i naki vuni, na nona i naki vinaka sa vakarautaka me cakava na Karisito. 10Na i naki ni Kalou, sa i koya e na vakataucokotaka e na gauna sa lokuca, me vakaduavatataka na veika kece ga mai lomalagi kei na veika e vuravura vei Karisito. 11Ni sa caka na ka kece ga me vaka na i naki kei na lewa ni Kalou; ka sa digitaki kemuni na Kalou mo ni nona tamata e na vuku i Karisito me vaka na nona i naki sa nakita mai na i vakatekivu. 12O koya gona vei keda eda sa vakanuinui taumada vei Karisito meda vakacaucautaka na lagilagi ni Kalou. 13Vei kemuni tale ga sa rogoca oti na i tukutuku dina; na i Tukutuku Vinaka ni nomuni vakabulai, ka vakabauti Karisito, ko ni sa vakatakilakilataki kina e na Yalo Tabu sa yalataki. 14Ni sa i koya na Yalo Tabu sa na i vakadei taumada ni votavota eda sa na taukena e muri me yacova ni da sa taukena kece sara, me vakacaucautaki kina na lagilagi ni Kalou. 15E na vuku ni ka oqo, e na gauna ga au rogoca kina na nomuni vakabauta na Turaga ko Jisu kei na nomuni loloma vei ira na tamata lotu, 16au sa sega ni mudu ni vakavinavinaka tiko vua na Kalou e na vukumuni. Au sa dau nanumi kemuni tikoga e na noqu masu 17vua na Kalou ni noda Turaga ko Jisu Karisito, na Tamada lagilagi me solia vei kemuni na Yalo ni Kalou, mo ni kilai koya kina. 18Me vakararamataki tale ga na yalomuni, mo ni kila kina na ka sa nuitaki ka sa kacivi kemuni kina ko koya, na nona veivakalougatataki lagilagi me baleti ira na nona tamata. 19Kei na kena levu ni nona kaukauwa sa cakacaka tiko vei keda eda vakabauta, me vaka na cakacaka ni nona kaukauwa 20sa vakayagataka e na nona vakaturi Karisito cake tale mai na mate, ka vakatikori koya e na ligana i matau e na veiyasana vakalomalagi. 21Sa cecere cake kina ko Karisito vei ira kece ga sa liu, kei ira sa nodra na lewa, kei ira era sa kaukauwa ka qaqa, ka sa cecere cake mai na veiyaca sa dau cavuti e na gauna oqo kei na veigauna e muri. 22A sa vakamalumalumutaka na veika kece ga na Kalou me ra tu e na ruku ni yava i Karisito, ka lesi koya me lewa na veika kece ga ka ulu ni soqosoqo lewe ni lotu, 23sa i koya na yagona, na i vakataucoko kei koya sa vakataucokotaka na ka kece ga e na veiyasana kece ga.


text: 1E na gauna koya, ni ra a soqo vata e vica vata na udolu na tamata, ka ra sa veidrigidrigi e na kedra lewe levu, sa qai tekivu me vosa ko Jisu. A vosa taumada vei iratou na nona tisaipeli ko Jisu, ka kaya, “Dou qarauni kemudou mai na nodra i vakatubu na Farisi, oya na nodra dau veivakaisini. 2E sega na ka e tabogo tu me na sega ni vakaraitaki; se vunitaki me na sega ni vakatakilai. 3Na veika kece dou a cavuta e na buto e na rogoci e na rarama, kei na ka dou a vakasolokakanataka e na veiyasana vuni e na kaeivaki e na veidela ni vale. 4“Au sa kaya vei kemudou na noqu i tokani, dou kakua ni rerevaki Ira era vakamatea na yago, ka sega ni cakava rawa tale e dua na ka e muri. 5Ia au na vakasalataki kemudou se ko cei mo dou rerevaka: dou rerevaki koya ga e tu vua na kaukauwa me veibiu ki eli ni sa veivakamatei oti, io, au sa kaya vei kemudou, dou rerevaki koya! 6“E sega li ni sau wale ga ni lima na siparo e rua na sede? Ia e sega ni dua bulu na siparo e bau guilecavi e na mata ni Kalou. 7Ia ko i kemudou, na drau ni ulumudou yadudua sara mada ga era wili. O koya gona mo dou kakua kina ni rere, ni dou sa bibi cake vua na Kalou mai vei ira na siparo e vuqa. 8“Au sa kaya vei kemudou, O koya yadua e vakatusai au e na matadra na tamata, e na vakatusai koya tale ga na Luve ni Tamata e na matadra na agilosi ni Kalou, 9ia ko koya e cakitaki au e na matadra na tamata e na cakitaki e na matadra na agilosi ni Kalou. 10“O koya yadua e vosa vakacacataka na Luve ni Tamata e na bokoci rawa na nona i valavala ca, ia ko koya e vosa vakacacataka na Yalo Tabu e na sega ni bokoci rawa na nona i valavala ca. 11“Ia ni ra sa kauti kemudou ki na veivalenilotu vei ira na i liuliu kei ira na daulewa, dou kakua ni lomaleqataka se dou na sauma vakacava na taro, se na cava mo dou kaya; 12ni na vakavulici kemudou na Yalo Tabu e na gauna sara ga koya e na ka e dodonu mo doukaya” 13E a qai kaya vei Jisu e dua vei ira na lewe vuqa, “Na i Vakavuvuli, ni vakaroti tuakaqu mada me solia vei au na noqu i votavota i yau mai vei tama i keirau.” 14Ia e a qai kaya vua ko koya, “Na wekaqu, ko cei sa lesi au me'u lewa ka vota na i yau vei kemudrau?” 15Sa qai kaya vei ira ko koya, “Ni yadra tiko ka qarauni kemuni mai na veivalavala kocokoco kece ga, ni sa sega ni vakatau na bula ni tamata e na levu ni ka e tu vua.” 16Sa qai cavuta vei ira ko koya e dua na vosa vakatautauvata, ka kaya, “E a vakalewe vinaka sara na nona vanua e dua na tamata vutuniyau. 17A sa vakananuma e lomana ko koya, ʻNa cava mada me'u cakava, ni sa sega na vanua me'u maroroya kece kina na noqu vuata?ʼ 18Sa qai kaya tale ko koya, ʻAu na cakava na ka oqo: au na basuka na noqu veilololo, ka'u na tara e so era lelevu cake, ka maroroya kina na noqu vuata kece ga, kei na noqu i yau. 19Ka'u na kaya ki yaloqu, Yaloqu sa levu tu oqo na veika e nomu me rauta na veiyabaki e vuqa: mo vakacegu mada, kana, gunu ka marau tiko.ʼ 20Ia e a qai kaya vua na Kalou, ʻTamata lialia! E na bogi ga e daidai e na tarogi kina vei iko na yalomu, era na qai nei cei na ka ko sa vakarautaka tu?ʼ 21“Sa na vaka kina vei koya e dau binia na i yau me nona ga, ka sega ni vutuniyau e na mata ni Kalou.” 22Sa qai kaya tale vei iratou na nona tisaipeli ko Jisu, “O koya gona au sa kaya kina vei kemudou; dou kakua ni lomaocaoca me baleta na nomudou bula, na ka mo dou kania, se me baleta na yagomudou, na ka mo dou vakaisulu kina. 23Ni sa bibi cake na bula mai na kakana, ka bibi cake na yago mai na i sulu. 24Dou vakasamataki ira mada na reveni: era sega ni dau kabukaburaki se tatamusuki, ka sega na nodra vale ni yau se lololo, ia sa vakani ira tiko na Kalou. Ia ko i kemudou, dou sa bibi cake sara vei ira na manumanu! 25O cei mada vei kemudou sa rawa me vakaikuritaka tale vakalailai na gauna ni nona bula e na vuku ni nona lomaocaoca? 26Ia ke sega ni dou cakava rawa na ka lailai wale ga oya, na cava ga ko dou lomaocaocataka kina na kena vo? 27Dou vakasamataka mada na veisenikau, na i tovo ni nodra tubu; era sega ni dau cakacaka se dau tali i sulu, ia oqo au kaya vei kemudou, o Solomoni e na nona i ukuuku kece ga, e a sega ni vakaisulu me bau vaka e dua vei ira oqo. 28Ia kevaka sa vakaisulutaka vaka oqo na Kalou na co era bula tu e veivanua e daidai, ka ra biu ki na lovo ni mataka, sa na qai wacava sara na ka e vakasulumi kemudou kina, o i kemudou sa lailai na nomudou vakabauta! 29“Dou kakua ni vakasaqara na ka mo dou kania, se na ka mo dou gunuva, ka me kakua tale ga ni veidreyaki na yalomudou. 30Ni ra sa dau vakasaqara na veika oqo na veimatanitu kece ga kei vuravura, ia sa kila tu na Tamamudou ni ra yaga vei kemudou na veika oqo. 31Ia dou vakasaqara mada ga na nona matanitu, ka na soli na veika oqo vei kemudou me kena i kuri. 32“Dou dakua ni rere na qele ni sipi lailai, ni sa ka ni marau vua na Tamamudou me solia vei kemudou na matanitu. 33Dou volitaka na veika e tu vei kemudou ka solia na kena i lavo vei ira na dravudravua; dou vakarautaka ga na nomudou taga ni lavo e sega ni madra rawa, ka maroroya na i yau mai lomalagi e na sega ni oti rawa, e na tikina e sega ni torova rawa na daubutako, se kakana kina na sarasara. 34Ka ni vanua ga e tiko kina na nomudou i yau, e na tiko tale ga kina na lomamudou. 35“Me vauci tiko ga na tolomudou, ka caudre tiko ga na nomudou cina, 36ka mo dou vakataki ira na tamata era waraka tiko na nodra turaga me lesu mai ki vale mai na kana magiti ni vakawati, ka me ra na dolava sara vua na katuba ni sa mai tukituki. 37Era sa kalougata na dauveiqaravi e kunei ira na nodra turaga ni ra yadra tiko e na gauna sa yaco mai kina ko koya. Au sa kaya vei kemudou, e na vakadreta vakavinaka na nona i sulu, ka vakatikori ira me ra kana, ka na lako yani ko koya ka qaravi ira. 38Ia e vaka e lako mai e na i karua ni wase ni bogi se ua i katolu, ka kunei ira ni ra sa vakarau tu, era sa kalougata ko ira na dauveiqaravi koya! 39Ia mo dou kila oqo, kevaka e kila na i taukei ni vale na gauna e na lako mai kina na daubutako, ke a yadra tiko, ka sega ni laiva tu ga na nona vale me mai basuki. 40O i kemudou tale ga mo dou vakarau tu, ni na yaco mai na Luve ni Tamata e na dua na gauna ko dou sega ni namaka” 41Sa qai kaya ko Pita vei Jisu, “Turaga, ko ni cavuta tiko na vosa vakatautauvata oqo vei keitou ga, se vei keimami taucoko?” 42A sauma na Turaga ka kaya, “O cei mada na dauniyau yalo dina ka vuku, ko koya e na lesia na nona turaga me lewa na nona matavuvale, me solia vei ira na kedra i vakarau kakana e na kena gauna dodonu? 43Sa kalougata na tamata e kunei koya na nona turaga e na gauna e yaco mai kina ni sa cakava tiko vaka kina. 44Au sa kaya vakaidina vei kemudou, e na lesi koya na nona turaga me lewa na veika kece e tu vua. 45Ia kevaka e a mani kaya e lomana na tamata koya, ʻE na yaco vakaberabera toka mai na noqu turaga,ʼ ka sa mani tekivu kina me mokulaki ira na tagane kei na yalewa veiqaravi, ka mai dau kana yani, ka dau gunu, ka dau mateni. 46E na qai yaco mai na nona turaga na tamata koya e na dua na siga e sega ni namaki koya kina, e na tiki ni gauna e sega ni kila, ka na totogitaki koya, ka biuti koya vata kei ira na tamata tawa vakabauta. 47“Ia ko koya na tamata e sa kila tu na loma ni nona turaga, ka qai sega ni vakarau kina se cakava na ka e vaka na lomana, e na sota kaya e dua na i kuita bibi. 48Ia ko koya ga e sega ni kila, ka qai cakava na ka sa dodonu me kuita kina, e na sota kaya e dua na i kuita mamada ga. Na tamata e soli vakalevu vua na ka e na namaki tale ga mai vua e levu na ka; ia ko koya e soli vakalevu cake vua na ka, e na levu cake vaka kina na ka era namaka na tamata mai vua. 49“Au sa lako mai me'u mai vakamai vuravura e na bukawaqa, ka'u diva mada ga me a sa waqa oti tu! 50Sa tu e dua na papitaiso me'u papitaisotaki kina ka sa ka levu na noqu rarawa me yacova ni sa vakayacori oti! 51Dou nanuma beka ni'u sa lako mai me'u solia na veisaututaki e vuravura? Au kaya vei kemudou, e sega, ia na veitawasei ga. 52Ni sa tekivu oqo e ratou na veisei e lewe lima e na dua na vale; e lewe tolu me veimecaki kei na lewe rua, ka lewe rua me veimecaki kei na lewe tolu. 53Era na veimecaki vakai ira na veitamani tagane; kei ira na veitinani yalewa; kei ira na veivugoni yalewa.” 54E a qai kaya tale vei ira na lewe vuqa ko Jisu, “Ni ko ni sa raica ni sa tubu e dua na o mai na ra, ko ni sa dau kaya sara, ʻSa lako mai oqo e dua na ucaʼ, ka dau mani yaco sara vaka kina. 55Ia ni ko ni sa raica ni sa liwa tiko na cagi mai na ceva, ko ni sa kaya sara, ʻE na ka levu na katakataʼ, ka sa dau mani yaco vaka kina. 56O i kemuni na dauveivakaisini! Ko ni sa kila rawa na i balebale ni rairai ni vuravura kei na macawa, ia a cava ga ko ni qai sega ni vakaibalebaletaka rawa kina na dela ni gauna oqo? 57“Ia na cava ko ni sega ni lewa kina vakai kemuni na ka e dodonu mo ni kitaka? 58Ni drau sa salavata yani kei koya sa beitaki iko ki vua na turaganilewa, mo saga sara me sereki iko rawa ko koya e gaunisala, de qai kauti iko vua na turaganilewa, ka soli iko na turaganilewa vua na ovisa, ka qai biuti iko na ovisa ki na vale ni veivesu. 59Au kaya vei iko, ko na sega ni sereki mai kina me yacova ni ko sa sauma oti sara na i otioti ni sede.”


text:
Na cava nai naki kei na sala kina veivakabulai?
Taro: Na cava nai naki kei na sala kina veivakabulai?
Sau ni taro: O via kana li? Sega ni via kana vakayago, ia na via kana ni ko gadreva tale e dua na ka ena nomu bula vaka yalo? E dua beka na ka e tiko e lomamu ka sega tiko ni sa taucoko na ka o gadreva me vakacegu kina? Kevaka e tiko, o Jisu na sala! E kaya ko Jisu, “O au na madrai ni bula: ko koya sa lako mai vei au, e na sega ni via kana; ia ko koya sa vakabauti au, ena sega ni via gunu tale. (Joni 6:35)
E veilecayaki tiko na nomu bula? E sega baka ni rawa mo raica e dua na sala kei nai naki ni nomu bula? E rairai beka e dua sa bokoca na cina e na loma ni vale ka sa dredre mo waqaca tale? Kevaka oya, o Jisu na sala! E kaya ko Jisu, “Oi au na rarama kei vuravura: ko koya sa muri au ena sega ni lako ena butobuto, ena tug a vei koya na rarama ni bula”. (Joni 8:12)
O dau vakila beka ni sa sega ni vakaibalebale vei iko na bula ena vuqa na gauna? E vica na katuba ko curuma yani ka rawa ni ko raica nil ala tu ka sega talega ni vakabalebale na ka e tu kina? Ko vaqara tiko li na katuba mo curu kina bula e taucoko? Ke vaka kina, ko jisu ga na sala, ena Joni 10:9, e kaya ko Jisu, “oi au na katuba: kevaka sa curu kina e dua na tamata ena vukuqu, ena vakabulai, ka na dau curu mai ka dau curu yani, ka na kune kakana.
E ra dau vakanadakui iko beka na nomui tokani ena vuqa na gauna? E sa vovodea mai ka luluqa talega nai tovo ni nomu veimaliwai? E ra dau tovolea na tamata ena so na gauna me ra vakayagataki iko? Ke vaka kina, o Jisu ga na sala dina. E kaya ko Jisu ena Joni 10:11,14, “Oi au nai vakatawa vinaka”.
Ko bau vakananuma li na veika e na yaco ni oti na bula oqo? Ko sa vuturi mai ena bula vata kei na ka e caca wale kei na ka madra? E so na gauna e dau yacova mai vei iko na yalo ni vakatitiqa ni nomu bbula e sega na betena? Ko via rawata na bula tawa mudu ni oti na nomu bula e vuravura oqo: ke io, ko Jisu ga na sala dina. E kaya ko Jisu oi au na vuni tucake tale mai na mate. (Joni 11:25-26).
Na cava na sala dina? Na cava na vuni dina? Na cava na vuni bula? E sauma ko Jisu ka kaya, “Koi au na sala, na dina kei na vuni bula. Sa sega ni dua na tamata e rawa ni torovi tamaqu ia ena vukuqu duadua ga.” (Joni 14:6)
Ko Jisu ga e rawata me sauma vei iko na nomu via kana vakayalo. Ko jisu ga na vu ni veivakararamataki. Ko jisu ga na katuba kin a bula sautu. Ko Jisu ga na tokani voleka kai vakatawa vinaka ko vakasaqara tiko. Ko Jisu ga na vuni bula ena vuravura oqo kei na bula ka se bera mai. Ko Jisu ga na sala kin a veivakabulai.
Ko na via kana, yali ena loma ni butobuto, sega ni vakila nai naki ni nomu bula ni sa yali mai vei iko na Kalou. E kaya nai vola tabu ni da sai valavala kece ga na tamata ni da sa tawase tani mai na liga ni Kalou. (Daunivunau 7:20,Roma 3:23) E kaya na Roma 6:23 kei na Joni 3:36, “Ni sa kenai sau ni valavala ca na mate: ia sai solisoli walega ni Kalou na bula tawa mudu, e na vuku I Jisu Karisito na noda Turaga.” “O koya sa vakabauta na Luvena, sa rawa ta nabula tawa mudu: ko koya sa sega ni vakabauta na Luvena, e na sega ni raica na bula: a sa tiko ga vei koya na cudru ni Kalou”.
E na rawa vakacava me wali na leqa oqo? Ko Jisu ga na sala dina. E kaya na 2 Koronica 5:8, “keitou sa doudou tiko, ka keitou sa vinakata cake me keitou tawase kei nay ago, ka tiko vata kei na Turaga”. Roma 6:4-5, “O koya eda sa bulu vata kaya kina, ni da papitaisotaki kina nona mate: me vaka sa vakaturi cake tale mai na mate na Karisito e na kaukauwa nei Tamana, me da sai valavala vaka talega kina ena bula vou. Ia kevaka eda sa duavata me da vakataki koya ena nona mate, eda na vakataki koya talega e na nona tucake tale mai na mate.” E a mai mate na Karisito me rawa kina vei keda na bula. Kevaka e da vakabauti koya ka vakadinata ni a mai mate mei sau ni nods caka cala, io ena vosoti ka vakasavasavataki na noda I valavala ca. e da na qai vakamarautaki e na noda via kana vakayalo. E da na qai raica na rarama. E da na rawa ni kilai koya vinaka kina na nodai tokani dina kei na nodai takatawa vinaka. E da na kila ni da sa rawata na bula ni oti na bula e vuravura oqo, sai koya na bula tawa mudu kei na gone turaga ko Jisu Karisito.
E kaya na Joni 3:16, “Ni sa lomani ira na kai vuravura vakaoqo na Kalou, me solia kina na Luvena e dua bauga sa vakatubura, me kakua ni rusa ko ira yadua era sa vakabauti koya, me ra rawata ga na bula tawa mudu.”
Sa tiko li na nomu digidigi vua na Karisito ka vu mai na ka ko wilika eke? Ke io yalo vinaka curu “Au ciqoma Christ nikua”.
Na cava nai naki kei na sala kina veivakabulai?


text: 1Kemuni na wekaqu, na veivosa ni yalayala oqo sa caka vei keda. Sa i koya oqo me da vakasavasavataki keda kina mai na dukadukali kece ni yago kei na yalo ka bula e na bula savasava sara e na noda rerevaka na Kalou. 2Ni dolava na yalomuni vei keitou. Keitou a sa sega mada ni bau vakacala e dua na tamata; keitou sega ni bau vakacacana e dua na tamata, se via rawata na neitou ka mai vua e dua na tamata. 3Au sega ni tukuna na ka oqo me'u vakacacani kemuni kina; me vaka au a kaya e liu, ko ni sa kauwaitaki tiko ga e na yalo i keitou me da mate vata ka bula vata. 4Au sa nuidei e na vukumuni; ka'u dau sakitaki kemuni vakalevu. Au sa vakasinaiti e na vakacegu kei na reki, veitalia ga na veika ni leqa kece ga keitou sota kaya. 5E na neitou yaco sara mada ga yani ki Masitonia, e sega ni bau vakacegu na yago i keitou, ia keitou sa vakararawataki e na veiyasana kece ga. E sau na veivala, ia e loma na rere. 6Ia na Kalou o koya sa dau vakaukauwataki ira na yalolailai sa vakacegui keitou e na yaco mai nei Taito, 7sega wale ga e na nona yaco mai, e na vuku tale ga ni veivakaukauwataki sa rawata mai vei kemuni. Sa mai tukuna na levu ni nomuni via raici au, na nomuni rarawataka na veika sa oti, nomuni yalodina kei na nomuni loloma vei au. Sa i koya oqo na ka sa vakamarautaki au. 8Dina ga au sa vakararawataki kemuni e na i vola, au sega ni veivutuni kina; dina ni'u a veivutunitaka ni'u raica ni a vakararawataki kemuni na i vola, ia e a lekaleka wale ga. 9Ia oqo, au sa marau, sega me baleta na nomuni vakararawataki, e na vuku ga ni nomuni rarawa ka yaco kina na nomuni veivutuni. Ko ni sa vosota na nomuni rarawa me vaka e nakita na Kalou, ia keitou sa sega ni cakava e dua na ka mo ni vakacacani kina. 10Na rarawa sa vaka na loma ni Kalou sa vakavuna na veivutuni sa yaco kina na vakabulai, sa sega ni veivutunitaki tale, ia na rarawa vakavuravura sa vakavuna na mate. 11Ni raica mada na ka sa cakava na Kalou e na nomuni rarawa; na nomuni yaco mo ni yalo gu kei na nomuni saga mo ni tawa cala. Sa kune vei kemuni na cudruvaka na ka dodonu, gadreva na veika vinaka ka vakarau tu mo ni totogitaki na tamata cala. Ko ni sa vakaraitaki kemuni ni ko ni sa tawa cala e na ka kece oqo. 12E dina ni'u a volavola yani vei kemuni, au sega ni volavola yani e na vukuna sa kitaka na ka ca, ka sega e na vuku i koya sa vakacacani, ia me'u vakaraitaka ga kina vei kemuni e na mata ni Kalou na nomuni dau nanumi keitou. 13Sa i koya oqo keitou sa vakayaloqaqataki kina. Ia me i kuri ni neitou vakayaloqaqataki, keitou sa marau vakalevu sara e na vuku ni marau nei Taito ni sa vakacegui na yalona e na vukumuni. 14Kevaka au sa vakacaucautaki kemuni vua e na veika e so, e na sega ni'u madua kina. Ia me vaka ga ni dina na veika kece keitou a tukuna vei kemuni sa dina tale ga vaka kina na neitou vakacaucautaki kemuni vei Taito. 15Sa tubu cake tiko ga na nona loloma vei kemuni na dau vakananuma na nomuni talairawarawa kece sara, kei na nomuni ciqomi koya e na rere kei na sautanini. 16Au sa marau ni sa dei sara na yaloqu vei kemuni.


text: 1Kevaka au rawa ni vosataka na nodra dui vosavosa na tamata, kei na nodra vosa na agilosi, ka sega vei au na loloma, au sa vaka wale ga na kaukamea sa tatamelamela se na lali sa tataqiriqiri. 2Kevaka sa tu vei au na i solisoli me'u parofisai, ka kila na veika vuni keee ga kei na vuku kece ga, kevaka sa tu vei au na vakabauta me'u kauta tani kina na veiulunivanua ka sega vei au na loloma au sa ka wale ga. 3Kevaka au solia yani na veika keee ga sa tu vei au ka solia na yagoqu me vakamai ka sa sega ni tu vei au na loloma sa sega na kena yaga vei au. 4Sa dauvosota vakadede ka yalovinaka na loloma; sa sega ni dauvuvu se dokadoka na loloma. 5E sega ni viavialevu se daucakava na ka sa sega ni kilikili, sa sega ni dau qara na ka me nona ga, sa sega ni daucudrucudru, ka sa sega ni dauloma ca. 6Sa sega ni dau rekitaka na ca, ia sa daurekitaka na dina. 7Sa sega ni druka rawa na loloma, sa vakabauta na ka kece ga, sa nuitaka na ka kece ga ka vosota na ka kece ga. 8E na sega ni oti rawa na loloma. Na parofisai e na takali ga, na veimataqali vosa e na mudu ga, na vuku e na oti ga. 9Sa vakatikina ga na noda kila ka, ka sega ni ka taucoko sara na noda parofisai, 10ia ni sa na yaco mai na ka sa taucoko e na qai takali na ka sa vakatikina ga. 11Ni'u a gone au a dau vosa me vaka na gone, au a kila ka me vaka na gone, ia ni'u sa yaco me'u tamata bula, au sa biuta tani na i tovo vagonegonea. 12E daidai au sa kila vakatikina ga, ia mai muri au na kila vakaoti me vaka na kilai vakaoti ni Kalou. 13Sa tudei na ka e tolu oqo: na vakabauta, na i nuinui kei na loloma, ia sa uasivi cake duadua vei iratou oqo na loloma.


text:
Ra osota na lewe ni vanua, qase kei na gone, ira na vakaitutu e cake ena noda matanitu kei ira na mata ni vei matanitu tani na rara levu na Albert Park ena Koroturaga ena mataka edai na kena mai dolavi na macawa balavu ni vakacagicagi ka marautaki talega kina na noda sa tu vaka galala mai vei Peratania.
E kaya o Bainimarma ni sa kena gauna dina me da sa cuqena vata na cakacaka ni matanitu e tu taka na veimaliwai vinaka kei na veivakasaututaki ni tamata yadudua ena noda vanua lomani.
Era soli vukivuki talega na noda mataivalu e vanua vaka kina na mataivalu e wai ena kena marautaki na dolavi ni soqo.
Ena marautaki tiko na siga Moniti nai ka 10 ni Okotova na kena vakananumi na kena a tu galala mai kina ko Viti mai vei Peretania e na yabaki 1970.
Vola ko Maciu Bolaitamana
Money laundering cases are a challenge
Rain stops Fiji Day celebrations in Suva